text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
-
Ikala ne budimu paudi witaba dibikila (2)
-
Kulondakaji bubanji (4)
-
Biuma bidi mua kukubuuka (5)
-
Kuikadi munkatshi mua bakanuayi (20)
-
Maluvu makole neasume bu nyoka (32)
23 Paudi usomba bua kudia ne mukalenge,Welangana meji bimpe a tshidi kumpala kuebe;
2 Teka kele mu diminu diebeBiwikale udi ne mudi.
3 Kujingi biakudia biende bishême ne muoyo mujima,Bualu mbiakudia bidi bidinga.
4 Kudisunsudi bua kupeta bubanji.+
Lekela ne leja muudi ne lungenyi.
5 Paudi welaku mêsu ebe, kabuenaku,+Bualu mu bulelela, nebuase masala bu nyunyi wa mukanku, nebubuke muulu.+
6 Kudi biakudia bia muena bukonkoto to;Kujingi biakudia biende bishême ne muoyo mujima,
7 Bualu yeye udi anu bu muntu udi wenda wenza makumi.
Udi ukuambila ne: “Diaku, nuaku,” kadi ki ntshidiye musue kuamba to.
8 Neuluke tupese tua biakudia tuuvua mudieNe mêyi a disakidila neaye mu tshianana.
9 Kuakuidi mu matshi a muntu mutatakane,+Bualu yeye neapetule meji a mêyi ebe.+
10 Kutentemunyi tshimanyinu tshia mukalu tshia kale+Peshi kukepeshi budimi bua bana badi bafuishe batatuabu.
11 Bualu Mubakuidi udi ne bukole;Yeye neatue ku tshiabu bua kukupisha wewe.+
12 Teka muoyo webe ku mubeluNe ditshi diebe ku mêyi a dimanya.
13 Kubengi bua kunyoka muana wa balume.+
Wewe mumutute ne lukodi, kakufua to.
14 Udi ne bua kumututa ne lukodi,Bua kumupandisha ku Lukita.
15 Muananyi, muoyo webe wowu mupete meji,Nunku muoyo wanyi meme neusanke.+
16 Munda muanyi nemuikale ne disankaPadi mishiku yebe yakula malu makane.
17 Muoyo webe kawalakanyi benji ba mpekatu,+Kadi ikala ne ditshina dia Yehowa dituku dijima,+
18 Nunku dîba adi newikale ne matuku atshilualua mimpe+Ne ditekemena diebe kadiakumbushibua to.
19 Teleja, muananyi, ulue muena meji,Ne lombola muoyo webe mu njila mululame.
20 Kuikadi munkatshi mua bantu badi banua mvinyo wa bungi,+Munkatshi mua bantu badi basukumina munyinyi,+
21 Bualu mukuatshiki wa maluvu ne mudiavi nebabuele mu bupele,+Ne dibungila nedivuadike muntu mikusu.
22 Teleja tatuebe wakakulela,Ne kupetudi mamuebe anu bualu wakulakaji to.+
23 Sumba bulelela, kubupanyi nansha,+Sumba kabidi meji, ne mubelu ne dijingulula dia malu.+
24 Tatuende wa muntu muakane neikale ne disanka bushuwa;Muntu udi ulela muana wa meji neasanke bua bualu buende.
25 Tatuebe ne mamuebe nebasanke,Ne mamu wakakulela neikale ne disanka.
26 Muananyi, mpesha muoyo webe,Ne mêsu ebe asanke bua njila yanyi.+
27 Bualu mukaji wa ndumba udi dijimba dile,Ne mukaji wa masandi udi tshina tshibumbakane.+
28 Yeye udi walamina anu bu munyengianganyi wa bintu;+Udi uvudija bungi bua bantu balume badi kabayi ne lulamatu.
29 Nnganyi udi ne diakabi? Nnganyi udi ne kanyinganyinga?
Nnganyi udi ne matandu? Nnganyi udi udilakana?
Nnganyi udi ne mputa kakuyi bualu? Nnganyi udi ne mêsu matekete?
30 Mbantu badi basomba mutantshi mule ku mvinyo;+Mbantu badi bakeba mvinyo musambakaja.
31 Kutangidi bukunze bua mvinyoPadiye wengelela mu dikopo ne upueka bimpe bimpe,
32 Bualu ku ndekelu udi usuma bu nyoka,Ne udi upatula mulungu bu wa nyoka wa lulengu.
33 Mêsu ebe neamone bintu bia dikema,Ne muoyo webe newakule bintu bibi.+
34 Nunku newikale bu muntu udi mulale munkatshi mua mbuu,Bu muntu udi mulale pa lusongo lua mutshi wa tshilamba tshitubu baludika natshi mazuwa.
35 Wewe newambe ne: “Mbankume, kadi tshivua mumvue.
Mbantute, kadi tshivua mumanye.
Nembike dîba kayi?+
Ndi dijinga ne kunua kabidi.”
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Nsumuinu 23
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


c: text/html

text:
31 “Tshikondo atshi,” ke mudi Yehowa wamba, “Nendue Nzambi kudi mêku onso a mu Isalele, ne bobu nebalue bantu banyi.”+2 Mona tshidi Yehowa wamba:“Bantu bavua bapanduke ku muele wa mvita bavua bapete dianyishibua mu tshipelaPavua Isalele wenda uya mutangile muaba wende wa kuikishila.”3 Yehowa wakammuenekela kule, kuambaye ne:“Ndi mukunange ne dinanga dia tshiendelele.Ke bualu kayi ndi mukukoke kundi ne dinanga dia lulamatu.*+4 Kadi nenkuibakulule kabidi ne wewe newibakuludibue.+Wewe nsongakaji wa Isalele utshidi kamama, newangate ngoma yebe ya ku bianza tshiakabidiNe neupatuke wenda uja maja ne disanka.*+5 Neudime kabidi madimi a tumuma tua mvinyo pa mikuna ya mu Samalea;+Bakunyi nebakune ne nebadie mamuma awu.+6 Bualu dituku nedilue diela bansentedi badi mu mikuna ya Efelayima dîyi ne:‘Jukayi, tubandayi ku Siona, kudi Yehowa Nzambi wetu.’”+7 Bualu mona tshidi Yehowa wamba:“Elayi Yakoba mbila ne disanka.Elayi mbila ya disanka bualu nudi ku mutu kua bisamba.+Manyishayi bualu ebu; tumbishayi ne ambayi ne:‘Yehowa, upandishe bantu bebe, bashadile ba Isalele.’+8 Ndi mbapingaja bafumina ku buloba bua ku nord.+Nembasangishe pamue kumbukila ku bitupa bia buloba bia kule menemene.+Munkatshi muabu nemuikale mpofu ne mulema,+Mukaji udi ne difu ne mukaji udi pa lulelu, bonso pamue.Nebalukile muaba eu bu tshisumbu tshinene.+9 Nebalue benda badila.+Nembaludike padibu benda balomba dianyishibua.Nembalombole ku tusulu* tua mâyi,+Mu njila mulandakane muikalabu kabayi mua kudikuma ku tshintu.Bualu meme ndi Tatu wa Isalele, ne Efelayima mmuananyi muanabute.”+10 Telejayi dîyi dia Yehowa, nuenu bisamba,Ne dimanyishayi munkatshi mua bidiila* bia kule+ ne:“Yeye uvua mutangalaje Isalele neamusangishe pamue.Neamulame bu mudi mulami wa mikoko ulama mikoko yende.+11 Bualu Yehowa neapikule Yakoba+Ne neamusungile* ku tshianza tshia muntu udi ne bukole bupite buende.+12 Nebalue ne nebele mbila ne disanka pa muaba mutumbuke wa Siona+Ne nebikale ne disanka dia bungi bua buimpe bua* Yehowa,Bua ntete ne mvinyo mupiamupia+ ne mafuta,Ne bua bana ba mikoko ne ba ngombe.+Bobu* nebalue bu budimi bua mâyi a bungi,+Ne kabakuletela kabidi nansha kakese.”+13 “Tshikondo atshi nsongakaji utshidi kamama neaje maja ne disanka,Kabidi ne bansongalume ne banunu pamue.+Nenkudimune muadi wabu ulua disanka dikole.+Nembasambe ne nembapeshe disanka pa muaba wa kanyinganyinga kabu.+14 Nengukutshishe bakuidi* ne biakudia bia bungi,*Ne bantu banyi nebukute ne buimpe buanyi,”+ ke mudi Yehowa wamba.15 “Mona tshidi Yehowa wamba:‘Dîyi didi diumvuika mu Lama,+ madilu ne muadi wa kanyinganyinga ne:Lakele udi udila bana bende ba balume.*+Mmubenge kusambibua bua bana bende ba balume,Bualu kabatshienaku to.’”+16 Mona tshidi Yehowa wamba:“‘Kanda dîyi diebe bua kudidi ne mêsu ebe bua kaapuekeshi binsonji,Bualu difutu didiku bua mudimu webe,’ ke mudi Yehowa wamba.‘Nebalukile bafumina mu buloba bua muena lukuna wabu.’+17 ‘Ditekemena didiku bua matuku ebe atshilualua,’+ ke mudi Yehowa wamba.‘Bana bebe nebapingane mu buloba buabu bobu.’”+18 “Bushuwa ndi mumvue muadi wa Efelayima ne:‘Udi mumbele, ne ndi mubedibue,Bu muana wa ngombe udibu kabayi bibidije ne tshikokedi.Umpingaje, ne nempingane diakamue,Bualu wewe udi Yehowa Nzambi wanyi.19 Bualu panyima pa dialukila dianyi nengumvue kanyinganyinga kakole;+Panyima pa bamane kundongesha, mvua muditute pa tshibelu bua kanyinganyinga.Mvua mumvue bundu ne mupuekeshibue milongo+Bua malu amvua muenze ku buana.’”20 “Efelayima ki mmuana wa mushinga mukole kundi, muana munangibue anyi?+Bualu misangu yonso indi ngakula bua kumuenzela bualu bubi, ndi anu mmuvuluka.Ke bualu kayi muoyo wa munda* udi undubakana bua bualu buende.+Bushuwa nemmumvuile luse,” ke mudi Yehowa wamba.+21 “Uditekele bimanyinu bia mu njila,Ne wase makunji adi aleja njila.+Utume ntema yebe ku tshibeba, njila uudi ne bua kuyila.+Alukila, wewe nsongakaji wa Isalele utshidi kamama, alukila mu bimenga biebe.22 Neutue eku ne eku too ne dîba kayi, wewe nsongakaji udi kayi ne lulamatu?Bualu Yehowa mmufuke tshintu tshipiatshipia pa buloba:Mukaji neakebe mulume ne muoyo mujima.”23 Mona tshidi Yehowa wa biluilu, Nzambi wa Isalele, wamba: “Nebambe kabidi mêyi aa mu buloba bua Yuda ne mu bimenga biende pandi mpingaja bakuatshibue babu ne: ‘Yehowa akubeneshaku, wewe muaba wa kusombela wa buakane,+ wewe mukuna wa tshijila.’+24 Muomu amu nebasombelamu kudi Yuda ne bimenga biende bionso, bonso pamue, ne babidime ne bantu badi balombola bisumbu bia mikoko.+25 Bualu nengukutshishe muntu* udi mupungile ne nengukutshishe muntu* yonso udi uletela.”+26 Ke meme kubika, kukangula mêsu anyi, ne tulu tuanyi tuakandengelela.27 “Monayi! Matuku adi alua,” ke mudi Yehowa wamba, “angamiamina nzubu wa Isalele ne nzubu wa Yuda dimiinu* dia muntu ne dimiinu dia bimuna.”+28 “Anu mumvua mubatabalele bua kubajula, bua kubupula, bua kubabumbula, bua kubabutula ne bua kubenzela bibi,+ nunku nembatabalele bua kubibaka ne kubakuna,”+ ke mudi Yehowa wamba.29 “Mu matuku au kabakuamba kabidi ne: ‘Batatu bavua badie tumuma tua mvinyo tua buanji, kadi mênu a bana ke avua makuate buanji.’*+30 Kadi muntu yonso neafue bua tshilema tshiende yeye. Muntu yonso udi udia tumuma tua mvinyo tua buanji neumvue buanji ku mênu ende yeye nkayende.”31 “Monayi! Matuku adi alua,” ke mudi Yehowa wamba, “angadia tshipungidi tshipiatshipia ne nzubu wa Isalele ne nzubu wa Yuda.+32 Katshiakuikala bu tshipungidi tshimvua mudie ne bankambua babu dituku dimvua mubakuate ku tshianza bua kubapatula mu buloba bua Ejipitu+ to, ‘tshipungidi tshianyi tshivuabu bashipe,+ nansha mumvua mfumuabu mulelela,’* ke mudi Yehowa wamba.”33 “Bualu etshi ntshipungidi tshingadia ne nzubu wa Isalele panyima pa matuku au,” ke mudi Yehowa wamba. “Nenteke mikenji yanyi munda muabu,+ ne nenyifunde mu muoyo wabu.+ Nendue Nzambi wabu, ne bobu nebalue bantu banyi.”+34 “Kabakuikala kabidi balongeshangana muntu ne mukuende ne muntu ne muanabu, bamba ne: ‘Manya Yehowa!’+ bualu buonso buabu nebammanye, kubangila ku udi mutambe bukese too ne ku udi mutambe bunene wa kudibu,”+ ke mudi Yehowa wamba. “Bualu nembabuikidile tshilema tshiabu, ne tshiakuvuluka kabidi mpekatu wabu to.”+35 Mona tshidi Yehowa,Udi ufila dîba bua kutokesha mu munya,Mikenji ya ngondo ne mitoto bua kutokesha butuku,Udi uvuandulula mbuu ne ujula mavuala ende,Muena dîna dia Yehowa wa biluilu,+ wamba:36 “‘Mêyi ne mikandu ebi biobi kabiyi bikumbane,’ ke mudi Yehowa wamba,‘Dîba adi bana ba Isalele kabakuikala kabidi bu tshisamba kumpala kuanyi kashidi.’”+37 Mona tshidi Yehowa wamba: “‘Bobu mua kupima bule bua diulu didi muulu ne kukonkonona bishimikidi bia buloba bidi muinshi, dîba adi nembenge bana bonso ba Isalele bua malu onso adibu benze,’ ke mudi Yehowa wamba.”+38 “Monayi! Matuku adi alua,” ke mudi Yehowa wamba, “ibakilabu Yehowa tshimenga+ kumbukila ku Tshibumba tshia Hananele+ too ne ku Tshiibi tshia ku Ditumba.+39 Ne nshinga wa kupima nende bule+ neapatuke buludiludi too ne ku mukuna wa Galeba, ne neanyunguluke mutangile ku Goa.40 Tshibandabanda* tshionso tshia bitalu ne tshia butu* ne mabula onso too ne ku Tshibandabanda tshia Kidilona,+ too ne ku ditumba dia Tshiibi tshia Kabalu+ luseke lua ku est, nebikale tshintu tshia tshijila kudi Yehowa.+ Kabiakujudibua anyi kubumbudibua to.”
Note
^ Anyi “ndi mutungunuke ne kukuleja dinanga dia lulamatu.”
^ Anyi “neupatuke ne dikasa dia maja dia bantu badi baseka.”

robotstxt: allowed

filter: keep


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
Mukanda muibidi wa Samuele
18:1-33
18 Pashishe Davidi wakabala bantu bavuaye nabu, yeye kubatekela bamfumu ba bantu tshinunu tshinunu ne bamfumu ba bantu lukama lukama.+
2 Davidi wakatuma tshia bisatu ku bulombodi bua Yoaba,+ tshia bisatu ku bulombodi bua muanabu ne Yoaba diende Abishai+ muana wa Seluya,+ ne tshia bisatu tshikuabu ku bulombodi bua Itai+ muena Gata. Pashishe mukalenge wakambila bantu abu ne: “Meme panyi nenye nenu.”
3 Kadi bakamba ne: “Wewe kuena ne bua kuya netu to,+ bualu tuetu banyeme, bobu kabakutangila bualu buetu to; ne tshia bibidi tshia kutudi tshiotshi tshifue, kabakutangila bualu buetu to, bualu wewe udi mumue ne bantu binunu 10 ba kutudi.+ Nunku nebikale bimpe bu wewe mua kututumina diambuluisha diumbukila mu tshimenga.”
4 Mukalenge wakabambila ne: “Nengenze tshionso tshidi tshimueneka tshitambe buimpe kunudi.” Nunku mukalenge wakimana pabuipi ne tshiibi tshia tshimenga, ne bantu bonso bakapatuka ku lukama ku lukama ne ku tshinunu ku tshinunu.
5 Pashishe mukalenge wakatumina Yoaba ne Abishai ne Itai dîyi ne: “Nuenzele nsongalume Abashaloma au malu bimpe bua bualu buanyi meme.”+ Bantu bonso bavua bumvue dîyi adi pavua mukalenge mutumine bamfumu bonso dîyi bua bualu bua Abashaloma.
6 Bantu bakapatuka kuyabu mu mpata bua kutuilangana ne Isalele, ne mvita yakenzekela mu ditu dia Efelayima.+
7 Muomu amu, bena mudimu ba Davidi+ bakatshimuna bantu ba mu Isalele,+ ne bakashipa bantu ba bungi dituku adi, mmumue ne: bantu balume binunu 20.
8 Mvita yakamuangalaka mu tshitupa atshi tshijima. Kabidi, ditu diakadia bantu bapite bavua muele mushipe dituku adi.
9 Ndekelu wa bionso Abashaloma wakadimona kumpala kua bena mudimu ba Davidi. Abashaloma uvua mubande pa mpunda, ne mpunda wakabuela muinshi mua matamba mapindakane a mutshi munene menemene, mutu wende kukalamawu mu mutshi munene, ke yeye kushala mulembelele muulu muulu pavua eku mpunda uvuaye mubande mutungunuke ne kuya.
10 Nunku muntu kampanda wakamona tshivua tshienzeke atshi, kuambilaye Yoaba ne:+ “Tangila! Ndi mumone Abashaloma mulembelele mu mutshi munene.”
11 Yoaba wakandamuna muntu uvua mumuambile au ne: “Bu muuvua mumone bualu abu, bua tshinyi kuvua mumushipe mumukulule musangu umue? Dîba adi mvua mua kuikala mukupeshe bitupa dikumi bia arjan ne mukaba ne disanka dionso.”
12 Kadi muntu au wakambila Yoaba ne: “Nansha bu wewe mumpeshe bitupa tshinunu bia arjan, tshivua mua kujudila muana wa mukalenge tshianza tshianyi to, bualu tuvua bumvue mukalenge ukutumina wewe, Abishai ne Itai dîyi ne: ‘Nansha nuenu bikale banganyi, nulame nsongalume Abashaloma.’+
13 Bu meme mubenge kutumikila ne muangate muoyo wende, mukalenge kavua mua kupanga kumanya bualu ebu nansha kakese, ne wewe kuvua mua kunkuba to.”
14 Ke Yoaba kumuambila ne: “Tshiakujimija kabidi nebe dîba to!” Nunku wakangata misongolo isatu mu tshianza tshiende, kuyibuejaye mu muoyo wa Abashaloma patshivuaye ne muoyo munkatshi mua matamba a mutshi munene.
15 Pashishe bambuluishi dikumi bavua bambule bia mvita bia Yoaba bakalua, kukumabu Abashaloma too ne muakafuaye.+
16 Ke Yoaba kuela mpungi, bantu kupinganabu bafuma ku dilondakaja Isalele; Yoaba wakabalomba bua balekele.
17 Bakangata Abashaloma, kumuimanshabu mu tshina tshinene tshia mu ditu amu, bobu kunguija mushiki munene menemene wa mabue pa mutu pende.+ Nunku bena Isalele bonso bakanyema batangile ku mabu.
18 Mpindieu, patshivua Abashaloma ne muoyo uvua muangate dikunji mudimanyikiladi mu Tshibandabanda tshia Mukalenge,+ bualu uvua muambe ne: “Tshiena ne muana wa balume bua kulama tshivulukilu tshia dîna dianyi.”+ Nunku wakinyika dikunji adi dîna diende, ne badi babikila dikunji adi ne: Tshibumba tshia Abashaloma too ne lelu.
19 Ahimasa+ muana wa Sadoka wakamba ne: “Ndekela koku nye lubilu, nye kuambila mukalenge lumu elu, bualu Yehowa mmumulumbuluile padiye mumusungile kudi bena lukuna bende.”+
20 Kadi Yoaba wakamuambila ne: “Wewe kuakuya kufila mukenji lelu to. Udi mua kuya kuamba mukenji au dituku dikuabu; kadi lelu wewe kuakuya kufila mukenji au to, bualu muana wa mukalenge mmufue.”+
21 Pashishe Yoaba wakambila muena Kushi ne:+ “Ndaku wambile mukalenge bualu buudi mumone.” Ke muena Kushi kuinaminaye Yoaba ne kuyaye lubilu.
22 Ahimasa muana wa Sadoka wakambila kabidi Yoaba ne: “Nansha bualu kayi buenzeke, ndekela koku ndonde panyi muena Kushi lubilu.” Kadi Yoaba wakamba ne: “Muananyi, bua tshinyi udi ne bua kuya lubilu, padiku kakuyi mukenji wa wewe kuya kuamba?”
23 Kuambaye kabidi ne: “Nansha bualu kayi buenzeke, ndekela meme nye lubilu.” Nunku Yoaba wakamuambila ne: “Ndaku lubilu!” Ahimasa wakaya lubilu ulonda njila wa ku tshitupa tshia buloba tshia Yadene, ne ndekelu wa bionso wakapita muena Kushi.
24 Mpindieu Davidi uvua musombe pankatshi pa biibi bibidi bia tshimenga,+ ne nsentedi+ wakabanda kuulu kua tshiibi lua pabuipi ne tshimanu. Wakabanduluka, kumonaye muntu wenda unyema nkayende.
25 Nunku nsentedi wakela mukalenge dîyi, yeye kumuambila. Mukalenge kuamba ne: “Yeye muikale nkayende, udi ne mukenji wa kuamba.” Pavuaye wenda anu usemena pabuipi menemene,
26 nsentedi wakamona muntu mukuabu mu lubilu. Ke nsentedi kuambila muntu uvua ulama ku tshiibi ne: “Tangila! Muntu mukuabu udi ulua lubilu nkayende!” Mukalenge kuamba ne: “Eu udi ulua pende ne mukenji.”
27 Nsentedi wakamba ne: “Ndi mumone ne: muntu wa kumpala udi unyema anu bu Ahimasa+ muana wa Sadoka,” mukalenge wakamba ne: “Yeye mmuntu muimpe ne udi ulua ne mukenji muimpe.”
28 Pashishe Ahimasa wakela mukalenge dîyi ne: “Malu onso adi enda bimpe!” Ke kuinaminaye mukalenge mpala mutue panshi. Pashishe wakamba ne: “Yehowa Nzambi webe atumbishibue, yeye udi mufile bantu bavua batombokele mfumu mukalenge wanyi mu tshianza tshiebe!”+
29 Kadi mukalenge wakebeja ne: “Malu onso adi enda bimpe bua nsongalume Abashaloma au anyi? Ke Ahimasa kuamba ne: mvua mumone kayumbayumba kakole pavua Yoaba mutume muena mudimu wa mukalenge ne muena mudimu webe, kadi tshivua mumanye ne: kavua ka tshinyi to.”+
30 Nunku mukalenge wakamuambila ne: “Semena ku luseke, imana muaba eu.” Ke yeye kusemena ku luseke, kuimanaye muaba au.
31 Pashishe muena Kushi wakafika,+ ne muena Kushi au kuambaye ne: “Mfumu mukalenge wanyi itabe mukenji eu: Lelu Yehowa mmukose tshilumbu pa kukusungila mu tshianza tshia bantu bonso badi bakutombokele.”+
32 Kadi mukalenge wakebeja muena Kushi ne: “Malu onso adi enda bimpe bua nsongalume Abashaloma au anyi?” Ke muena Kushi kuamba ne: “Bena lukuna bonso ba mfumu mukalenge wanyi ne bantu bonso badi bakutombokele bua kukuenzela bibi balue bu nsongalume au!”+
33 Bualu ebu buakapampakaja mukalenge bikole, yeye kubanda mu nzubu wa kuulu pa mutu pa tshiibi ne kudilaye, wamba pavuaye wenda uya ne: “Muananyi Abashaloma, muananyi, muananyi Abashaloma! Mvua mua kuikala nansha mufue pa muaba webe, muananyi Abashaloma, muananyi!”+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
2 Samuele 18
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Luesu luonso ludi ne bua kuikala lua tshijila kudi Yehowa (20, 21)
14 “Mona! Dituku didi dilua, dituku dia Yehowa, dikalabu ne bua kuabanya munkatshi muebe* bintu bivuabu bakunyenge.2 Nensangishe bisamba bionso bua kuela Yelushalema mvita; ne nebakuate tshimenga, nebapawule nzubu ne nebalale ne bakaji ku bukole. Tshia bibidi tshia tshimenga nebaye natshi ku babende, kadi kabakumbusha bashadile ba bantu aba mu tshimenga to.3 “Yehowa neapatuke ne neele bisamba abi mvita+ bu padiye uluangana mu dituku dia mvita.+4 Mu dituku adi, makasa ende neimane pa Mukuna wa Olive+ udi mutangilangane ne Yelushalema ku est; ne Mukuna wa Olive newupandike pankatshi ne pankatshi, kumbukila ku est* too ne ku ouest,* wenza tshibandabanda tshinene menemene; ne tshitupa tshia mukuna eu netshiye ku nord, ne tshitupa tshiawu tshikuabu netshiye ku sud. 5 Nenunyemene mu tshibandabanda tshia mikuna yanyi, bualu tshibandabanda tshia mikuna yanyi netshialabale too ne ku Asela. Nenuikale ne bua kunyema anu bu munuvua banyeme bua dikanka dia buloba mu matuku a Uziya mukalenge wa Yuda.+ Yehowa Nzambi wanyi nealue, ne bansantu bonso nebikale nende.+6 “Mu dituku adi kakuakuikala butoke bua mushinga mukole,+ bintu nebikuatakane ne mashika.*7 Nunku nedilue dituku dimue didi dimanyike bu dia Yehowa.+ Kadiakuikala munya, anyi kadiakuikala butuku; ne dîba dia dilolo butoke nebuikalaku.8 Mu dituku adi mâyi a muoyo+ neapueke afumina mu Yelushalema,+ tshia bibidi tshiawu tshitangile mu mbuu wa ku est*+ ne tshia bibidi tshiawu tshikuabu mu mbuu wa ku ouest.*+ Bualu ebu nebuenzeke mu muvu wa luya lukole* ne mu muvu wa mashika makole.*9 Nunku Yehowa neikale Mukalenge pa mutu pa buloba buonso.+ Mu dituku adi Yehowa neikale umue,+ ne dîna diende dimue.+10 “Buloba bujima nebulue bu Alabâ,+ kumbukila ku Geba+ too ne ku Limona+ ku sud kua Yelushalema; yeye neajuke ne bantu nebasombelamu mu muaba wende,+ kumbukila ku Tshiibi tshia Benyamina+ too ne muaba wa Tshiibi tshia Kumpala, too ne ku Tshiibi tshia ku Ditumba, ne kumbukila ku Tshibumba tshia Hananele+ too ne ku bikaminu* bia mvinyo bia mukalenge.11 Bantu nebasombele munda muende; ne kakuakuikala kabidi mulawu wa kabutu nansha,+ ne Yelushalema neasombe talalaa.+12 “Etshi ntshipupu tshiakuma natshi Yehowa bukua bantu buonso budi buela Yelushalema mvita:+ Misunyi yabu neyibole padibu bimane ne makasa abu, mêsu abu neabole mu bipokopoko biabu, ne ndimi yabu neyibole mukana muabu.13 “Mu dituku adi tshimvundu tshia kudi Yehowa netshitangalake munkatshi muabu; ne muntu ne muntu neakuate ku tshianza tshia muinende bikole, ne tshianza tshiende netshiluishe tshianza tshia muinende.*+14 Yuda neabuele pende mu mvita ku Yelushalema; ne nebasangishe bubanji bua bisamba bionso bidi binyunguluke, or ne arjan ne bilamba bungi tshianana.+15 “Tshipupu bu tshipupu atshi netshikuate kabidi tubalu, mpunda ya mushindu mukuabu, tumelu, mpunda, ne bimuna bionso bidi mu bitudilu abi.16 “Muntu yonso udi ushala mu bisamba ebi bionso bidi bilue kuluisha Yelushalema neabande ku tshidimu ku tshidimu+ bua kuinamina* Mukalenge, Yehowa wa biluilu,+ ne bua kusekelela Tshibilu tshia Bitanda.*+17 Kadi muntu wa munkatshi mua mêku a mu buloba yeye kayi mubande ku Yelushalema bua kuinamina Mukalenge, Yehowa wa biluilu, mvula kakuloka bua bualu buabu to.+18 Kadi dîku dia mu Ejipitu diodi kadiyi dibande ne kadiyi dilue, kabakupeta mvula to. Kadi nebapete tshipupu tshivua Yehowa mutumine bisamba bivua kabiyi bibande bua kusekelela Tshibilu tshia Bitanda.19 Edi nedikale dinyoka bua mpekatu wa Ejipitu ne bua mpekatu wa bisamba bionso bidi kabiyi bibanda bua kusekelela Tshibilu tshia Bitanda.20 “Mu dituku adi, mêyi a ne: ‘Bunsantu mbua Yehowa!’+ neafundibue pa ngonga ya tubalu. Ngesu*+ ya mu nzubu wa Yehowa neyikale bu bibakudi+ kumpala kua tshioshelu.21 Luesu* luonso mu Yelushalema ne mu Yuda neluikale lua tshijila ne neluikale lua Yehowa wa biluilu, ne bantu bonso badi bafila milambu nebabuele ne nebasabishile bintu mu bimue bia kudibi. Mu dituku adi kakuakuikala kabidi muena Kanâna* mu nzubu wa Yehowa wa biluilu to.”+
Note
^ Mmumue ne: tshimenga tshidibu bakuila mu mvese muibidi.


text:
TSHIENA-BUALU TSHINENE YEZU UDI UTUSUNGILA KU TSHINYI?
Tudi dijinga ne kusungidibua
Muntu udi muledibue kudi mukaji udi ne matuku makese a muoyo wende ne udi muule tente ne ntatu. Udi umena bu tshilongo ne udi ufubidila, udi upita lubilu bu mundidimbi ne kena ushalaku.’—Yobo 14:1, 2.
Katshia ku kale, bantu batu anu bela meji bua muvuabi mua kuikala bimpe bu bantu mua kushala anu bansonga ne makanda a mubidi mimpe bua kashidi. Bia dibungama, tudi anu tufua. Mêyi adi kuulu eku mamba kudi Yobo kukadi bidimu bipite pa binunu bisatu adi anu malelela too ne lelu.
Pa buloba bujima bantu bonso badi ne dijinga dikole dia kushala ne muoyo kashidi. Bible udi utuambila ne: Nzambi uvua muteke mu muoyo wa bantu dijinga dia kuikala ne muoyo wa tshiendelele. (Muambi 3:11) Bu mudibi nanku, udi wela meji ne: Nzambi wa dinanga uvua mua kuteka mu mioyo ya bantu dijinga divuaye kayi mua kukumbaja anyi? Wewe muandamune ne: tòo, udi muambilamu. Dîyi dia Nzambi didi dibikila lufu ne: muena lukuna, didi dilaya ne: ‘nebalujimije.’—1 Kolinto 15:26.
Kakuyi mpata, lufu mmuena lukuna. Muntu wetu wa meji eu kena mua kulunanga to. Patu njiwu imueneka, tutu tutupika, tusokoma peshi tunyema. Patudi tusama, tutu tukeba bua kumvua bimpe. Tutu tuenza tshionso tshidi tshikengedibua bua kuepuka tshintu tshidi mua kutukebela lufu.
Kudiku bualu kampanda budi butusaka bua kuitaba ne: muena lukuna wa kale eu neajimijibue anyi? Bushuwa budiku. Yehowa Nzambi, Mufuki wa bintu bionso, kavua mufuke bantu bua bikale ne muoyo anu bua bidimu bikese pashishe bafua to. Lufu lua bantu kaluvua mu malu avuaye mulongolole katshia ku ntuadijilu to. Uvua musue bua bantu bashale ne muoyo kashidi pa buloba, ne malu adiye ulongolola utu uakumbaja.—Yeshaya 55:11.
Kadi, mmushindu kayi wajikijabu lufu? Katshia mu bikondo bia kale, bantu batu anu batata bua kujikija tshilumbu tshia lufu, kadi kabayi anu bakumbana to. Too ne lelu, batshidi anu benda bakeba mua kulujikija. Bena malu a sianse mbenze bisalu ne amue manga adi majikije amue masama. Bavua benze makebulula mu mibidi ya bantu ne ya nyama. Mu miaba ya bungi, bantu ndambu badi benza bidimu bia bungi kupita mu bidimu lukama bishala ebi. Nansha nanku, lufu ludi anuku. Anu mudi Bible wamba ne: ‘Bionso nebiandamuke dimfuenkenya dia buloba.’—Muambi 3:20.
Lumu luimpe ludi ne: katuena ne bua kueyemena mamanya a bantu bua kujikija tshilumbu tshia bidimu ne bidimu etshi to. Yehowa Nzambi ukadi mutulongoluele mushindu wa kusungidibua ku lufu, ne muntu wenza bualu bua mushinga ebu n’Yezu Kristo.


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
Mujiki wa Davidi, bu divuluija.
38 Yehowa wanyi, kuntandishi paudi mufiike munda,Anyi kumbedi paudi mu tshiji tshikole.+
2 Bualu mikete yebe mmimbuele munda menemene,Ne tshianza tshiebe tshidi tshinshindamena.+
3 Mubidi wanyi mujima udi usama bua tshiji tshiebe.
Bua mpekatu wanyi, ditalala kadiena mu mifuba yanyi.+
4 Bualu bilema bianyi mbindiundile pa mutu wanyi;+Bu bujitu bunene, bidi bipite bungi bundi mua kuambula.
5 Mputa yanyi idi inunka ne mmiboleBua butshimbakane buanyi.
6 Ndi mu dikenga ne mu dibungama dipite bukole;Ndi ngenda nnyunguluka mubungame dituku dijima.
7 Munda muanyi mudi muosha;Mubidi wanyi mujima udi usama.+
8 Ndi mukuatshike tukulakaja ne mulue muzajike yonso;Muoyo wanyi udi ukengakana udi untuishisha mikemu ne dîyi dikole.
9 Yehowa wanyi, majinga anyi onso adi kumpala kuebe,Ne ditua dianyi dia mikemu ki ndikusokoka to.
10 Muoyo wanyi udi ututa lubilu, bukole buanyi mbupatuke,Ne butoke bua mêsu anyi mbumbuke kundi.+
11 Balunda banyi ne bena dianyi badi bangepuka bua disama dianyi dikole,Bantu bandi mumanyangane nabu bikole badi bimanyina pa bule.
12 Bakebi ba muoyo wanyi badi bangela mateyi;Badi bakeba bua kungenzela bibi badi bakula bua kabutu;+Badi banungana malu a dishima dituku dijima.
13 Kadi bu mpudi matshi, tshivua ngumvua to;+Bu kamama, tshivua nkangula mukana muanyi to.+
14 Ndi mulue bu muntu udi kayi mua kumvua,Udi mukana muende kamuyi ne tshia kuamba bua kudilumbuluila.
15 Bualu wewe ke umvua muindile, Yehowa wanyi,+Ne wewe wakangandamuna, Yehowa Nzambi wanyi.+
16 Bualu ngakamba ne: “Kabasanki bua dikenga dianyiAnyi kabaditumbishi bua bualu buanyi biaselemuka dikasa dianyi.”
17 Bualu nkavua ngamba kukuluka,Ne bivua binsama bivua nanyi misangu yonso.+
18 Ngakatonda tshilema tshianyi;+Mpekatu wanyi uvua untatshisha.+
19 Kadi bena lukuna banyi badi ne makanda ne bukole,Badi bankina kakuyi bualu mbalue kupita bungi.
20 Bakampingajila bubi ku buimpe;Bavua banduisha bua dilonda malu mimpe.
21 Yehowa wanyi, kundekedi to.
Nzambi wanyi, kushadi kule nanyi to.+
22 Luaku lukasa bua kungambuluisha,Yehowa wanyi, lupandu luanyi.+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Misambu 38
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
BIUMA BIA MU DÎYI DIA NZAMBI | HOSHEA 1-7
Yehowa utu usanka bua dinanga dia lulamatu, kadi wewe?
Dinanga dia lulamatu ndinanga didi dikolesha kudi didifila, muoyo mutoke, lulamatu , ne dilamata muntu bikole. Yehowa wakenza mudimu ne bualu buvua bufikile Hoshea ne mukajende Gomê uvua mupange lulamatu, bua kufila dilongesha didi ditangila dinanga dia lulamatu ne difuilangana luse.—Hos 1:2; 2:7; 3:1-5.
Gomê uvua mupangile dinanga dia lulamatu mushindu kayi?
Isalele uvua mupangile dinanga dia lulamatu mushindu kayi?
Hoshea uvua muleje dinanga dia lulamatu mushindu kayi?
Yehowa uvua muleje dinanga dia lulamatu mushindu kayi?
LUKONKO LUA KUELELA MEJI: Ndi mua kuleja Yehowa dinanga dia lulamatu mushindu kayi?


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
-
Meji adi kudi bapuekele (2)
-
Mutontolodi udi ufikisha bakuabu ku kabutu (9)
-
“Malu adi enda bimpe mu bungi bua bafidi ba ngenyi” (14)
-
Muena tshipapayi neatante (25)
-
Udi weyemena bubanji buende neakuluke (28)
11 Bipiminu bia dishima mbintu bibi kumpala kua Yehowa,Kadi bujitu bujalame budi bumusankisha.+
2 Padi kudibandisha kulua, kufuishibua bundu nekulonde,+Kadi meji adi kudi bapuekele.+
3 Muoyo mutoke wa bena bululame ke udi ubalombola,+Kadi dishima dia bena tshitungu nedibabutule.+
4 Biuma kabiakuikala ne dikuatshisha mu dituku dia tshiji tshikole,+Kadi buakane ke buasungilangana ku lufu.+
5 Buakane bua muntu udi kayi mua kubandibua budi bululamija njila wende,Kadi muntu mubi neakuluke bua bubi buende nkayende.+
6 Buakane bua bena bululame nebubasungile,+Kadi bena tshitungu nebakuatshibue kudi majinga abu nkayabu.+
7 Padi muntu mubi ufua, ditekemena diende didi dijimina;Ne malu avuaye mutekemene bua bukole buende adi ajimina pawu.+
8 Muntu muakane udi usungidibua ku dikenga,Ne muntu mubi udi upingana pa muaba wende.+
9 Mutontolodi udi ufikisha muinende ku kabutu ne mukana muende,Kadi bantu bakane badi basungidibua ku dimanya.+
10 Buimpe bua bantu bakane budi busankisha tshimenga,Ne padi bantu babi bajimina, kudi lubila lua disanka.+
11 Bua dibenesha dia bena bululame, tshimenga tshidi tshibandishibua,+Kadi mukana mua bantu babi mudi mutshiupula.+
12 Muntu udi kayi ne lungenyi lujalame udi upetula muinende,Kadi muntu udi ne dijingulula dia malu dilelela udi ushala mupuwe.+
13 Mushiminyinyanganyi wa malu udi wenda upatula malu masokoka,+Kadi muntu wa kueyemena udi ulama bualu busokoka.
14 Padiku kakuyi buludiki bua meji, bantu badi bakuluka,Kadi malu adi enda bimpe mu bungi bua bafidi ba ngenyi.+
15 Muntu yonso udi udieyeka bua tshintu tshidi muenyi usomba neakenge bushuwa,+Kadi muntu yonso udi ubenga kunyukulangana bianza bua kudia lupiku neikale talalaa.
16 Mukaji wa malu mimpe udi upeta butumbi,+Kadi bantu badi kabayi ne luse badi banyenga bubanji.
17 Muntu muimpe udi udienzela bimpe,+Kadi muena tshikisu udi udikebela lutatu nkayende.+
18 Muntu mubi udi upeta mafutu a dishima,+Kadi udi ukuna buakane udi upeta difutu dilelela.+
19 Muntu udi wimanyina buakane ne muoyo mujima udi mu njila wa muoyo,+Kadi udi wipatshila bualu bubi udi mu njila wa lufu.
20 Bantu badi bakonyangale mu muoyo wabu mbabi kumpala kua Yehowa,+Kadi bantu badi njila wabu kayi mua kubandibua badi bamusankisha.+
21 Ikala mushindike bualu ebu ne: Muntu mubi kakupanga kupeta dinyoka to,+Kadi bana ba bantu bakane nebapanduke.
22 Anu bu kakanu ka or ku diulu dia ngulubeKe mudi mukaji mulengele udi ubenga lungenyi lujalame.
23 Dijinga dia bantu bakane didi difikisha ku malu mimpe,+Kadi malu adi bantu babi batekemene adi afikisha ku tshiji tshikole.
24 Munga muntu udi ufila ne tshianza tshilekelela, ulua kupeta bintu bia bungi;+Mukuabu yeye udi upalangana tshivuaye ne bua kufila, kadi ulua kushala mupele.+
25 Muntu muena tshipapayi neatante,+Ne yonso udi ukolesha bakuabu neakoleshibue yeye muine.+
26 Bantu nebele muntu udi upalangana ntete mulawu,Kadi nebabeneshe muntu udi uyipanyisha.
27 Muntu udi ukeba bua kuenza bualu buimpe ne muoyo mujima udi ukeba dianyishibua,+Kadi muntu udi ukeba bualu bubi, buobu abu ke buamufikila bushuwa.+
28 Muntu udi weyemena bubanji buende neakuluke,+Kadi bantu bakane nebasampile bu mabeji a mutshi.+
29 Muntu yonso udi ukebela ba mu nzubu wende lutatu neapiane lupepele,+Ne muntu mutshimbakane neikale muena mudimu wa muntu udi ne muoyo wa meji.
30 Dimuma dia muntu muakane didi mutshi wa muoyo,+Ne muntu udi upeta anyima udi ne meji.+
31 Bulelela, bikala muntu muakane upeta difutu pa buloba,Nunku difutu dia muntu mubi ne dia muenji wa mpekatu nedikale dinene be!+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Nsumuinu 11
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
LUKONKO LUA 7
Ntshinyi tshikavua Bible muambe bua matuku etu aa?
“Tshisamba netshiluishe tshisamba tshikuabu, bukalenge nebuluishe bukalenge bukuabu . . . Malu onso aa adi ntuadijilu wa tunyinganyinga.”
“Baprofete ba dishima ba bungi nebajuke, nebapambuishe bantu ba bungi; ne bua divulangana dia dishipa dia mikenji, dinanga dia ba bungi nedikepele.”
“Panudi numvua bakula bua mvita ne ngumu ya mvita, kanupampakanyi to; malu aa adi ne bua kuenzeka, kadi nshikidilu ki mmuanji kulua to.”
“Buloba nebukanke bikole, ne biyole bia nzala ne bipupu bia masama nebienzeke ku muaba ne ku muaba; nekuikale malu adi akuatshisha buôwa ne bimanyinu binene mu diulu.”
“Mu matuku a ku nshikidilu nekuikale bikondo bia malu makole bidi bikole mua kupita nabi. Bualu bantu nebikale badinangi, banangi ba makuta, bena diambu, badibandishi, bapendi ba Nzambi, kabayi batumikila baledi babu, kabayi ne dianyisha, kabayi ne lulamatu, kabayi banange bana babu, kabayi ne lungenyi lua kumvuangana, bashiminyinyanganyi ba malu, kabayi badikanda, bena luonji, kabayi banange malu mimpe, batungidianganyi, bena mutu mukole, badiuwuja ne lutambishi, banangi ba masanka pamutu pa kuikala banangi ba Nzambi, bikale ne tshimuenekelu tshia dilamata Nzambi kadi bienzedi biabu kabiyi bileja bukole bua dimulamata edi.”


text: 26 Agipa+ wakambila Paulo ne: “Udi ne dîyi bua kudiambidila bualu buebe.” Nunku Paulo wakolola tshianza, kutuadijaye kudilumbuluila wamba ne:2 “Mukalenge Agipa, bua malu onso adi bena Yuda bamfunde nawu,+ ndi ne disanka bualu ndi ndumbulula kumpala kuebe lelu eu,3 nangananga bualu udi mumanye bilele bionso bia bena Yuda bimpe pamue ne makokianganyi adi munkatshi muabu. Ke bualu kayi ndi nkulomba bua untelejaku ne lutulu luonso.4 “Bushuwa, nsombelu wanyi kubangila ku buana buanyi munkatshi mua bena kuetu* ne mu Yelushalema, mmumanyike bimpe kudi bena Yuda bonso+5 bavua bammanye kumpala (bikalabu basue kujadika) ne: meme mvua mu kasumbu ka Bafalese,+ kasumbu ka ntendelelu wetu kadi kalamate mikenji ne dîsu dikole.+6 Kadi mpindieu badi bandumbuluisha bua ditekemena dia bualu buvua Nzambi mulaye bankambua betu;+7 bualu bumue bumue ebu ke budi bisa bietu 12 bitekemene bua bukumbane pa kumukuatshila mudimu wa tshijila bikole munya ne butuku. Mukalenge wanyi, bena Yuda mbamfunde anu bua ditekemena edi.+8 “Bua tshinyi mbinukolele munkatshi muenu bua kuitaba ne: Nzambi udi ujula bafue?9 Ku luanyi luseke, mvua mutuishibue ne: mvua ne bua kuenza malu a bungi bua kuluisha dîna dia Yezu muena Nazaleta.10 Ke tshimvua muenze menemene ku Yelushalema, ne mvua mueleshe bansantu ba bungi mu maloko,+ bualu mvua mupete bukokeshi kudi bamfumu ba bakuidi;+ ne pavuabu ne bua kubashipa, mvua nganyisha panyi.11 Mvua mbanyoka misangu ya bungi mu nsunagoga yonso, nkeba kubenzeja ku bukole bua balekele ditabuja diabu; bu mumvua mubakuatshile tshiji tshikole, mvua nya kubakengesha too ne mu bimenga bia kule.12 “Pamvua ngenza malu aa, meme mu luendu mutangile ku Damaseke ne bukokeshi ne dîyi bia kudi bamfumu ba bakuidi,13 Mukalenge wanyi, meme kumona mu njila, munda munya, bukenke bupite bukenke bua dîba bufuma mu diulu, kukenkeshabu muaba umvua ne muaba uvua bantu bamvua nabu mu luendu.+14 Patuakakuluka bonso panshi, meme kumvua dîyi dingambila mu muakulu wa tshiena Ebelu ne: ‘Shaula, Shaula, udi unkengesha bua tshinyi? Paudi utungunuka ne kuditua ku misongolo* udi udienzela bibi nkayebe.’15 Kadi ngakamba ne: ‘Mukalenge, wewe udi nganyi?’ Ke Mukalenge kuamba ne: ‘Mmeme Yezu uudi ukengesha.16 Kadi juka, imana. Ndi mukumuenekele bua bualu ebu, bua kukusungula bu muena mudimu ne ntemu wa malu audi mumone ne malu angakuleja bua bualu buanyi.+17 Nenkusungile mu bianza bia tshisamba etshi ne bia bisamba bikuabu kundi nkutuma+18 bua kubulula mêsu abu,+ bua kubumbusha mu mîdima+ baye ku butoke,+ kubumbusha ku bukokeshi bua Satana+ baye kudi Nzambi, bua ababuikidile mpekatu yabu+ ne bapete bumpianyi munkatshi mua badibu bajidile bua mudibu bangitabuje.’19 “Nunku, Mukalenge Agipa, tshivua mubenge bua kutumikila tshikena kumona tshia mu diulu atshi to,20 kadi ngakaya kudi bena mu Damaseke+ kumpala, pashishe kudi bena mu Yelushalema+ ne mu ditunga dijima dia Yudaya ne kudi bisamba bikuabu kabidi, ngenda mmanyisha mukenji wa ne: bavua ne bua kunyingalala bua mpekatu yabu ne kuya kudi Nzambi pa kuenza malu adi aleja mudibu banyingalale bua mpekatu yabu.+21 Ke bualu kayi bena Yuda bavua bankuate mu ntempelo ne basue kunshipa.+22 Kadi bu mundi mupete diambuluisha dia kudi Nzambi, ndi ntungunuka ne kufila bumanyishi too ne lelu kumpala kua banene ne bakese, tshiyi ngamba malu makuabu, anu avua Baprofete ne Mose bambe ne: avua ne bua kuenzeka,+23 a ne: Kristo uvua ne bua kukenga,+ ne bu muvuaye wa kumpala ku dibishibua ku lufu,+ uvua ne bua kumanyisha butoke kudi ba mu tshisamba etshi ne kudi bisamba bikuabu.”+24 Mpindieu pavua Paulo wenda wamba malu aa bua kudilumbuluila, Festo wakamba ne dîyi dikole ne: “Paulo, udi wenda upala! Dimanya dia bungi dikadi dikupadisha!”25 Kadi Paulo wakamba ne: “Wa Kunemekibua Festo, tshiena ngenda mpala to, kadi ndi ngamba mêyi malelela a meji.26 Mu bulelela, mukalenge undi ngambila malu mudilekelele nunku mmumanye malu aa bimpe; ndi mutuishibue ne: kakuena bualu nansha bumue budiye kayi mumanye to, bualu kakuena bualu nansha bumue budi buenzeke mu ditumba kampanda to.+27 Mukalenge Agipa, utu witabuja mifundu ya Baprofete anyi? Ndi mumanye ne: utu uyitabuja.”28 Kadi Agipa wakambila Paulo ne: “Udi mua kungitabijija bua meme kulua muena Kristo mu mutantshi mukese patupu.”29 Ke Paulo kuamba ne: “Ndi njinga kumpala kua Nzambi ne: nansha mu mutantshi mukese anyi mu mutantshi mule, ki nganu wewe nkayebe kadi ne bonso badi banteleja lelu nulue bu meme, pa kumbusha shene ya buloko eyi.”30 Nunku mukalenge wakajuka, ne nguvena ne Bênike ne bantu bavuabu basombe nabu bakajuka pabu.31 Kadi pavuabu benda bapatuka, bakatuadija kuyukila bamba ne: “Muntu eu kena wenza bualu budi bukumbanyine lufu anyi shene ya buloko to.”+32 Ke Agipa kuambila Festo ne: “Muntu eu uvua mua kuikala mulekeledibue bu yeye kayi mulombe bua kuya kudi Kaisa.”+


text:
Myanda ya Mabilo ne Bupempudi
Tubakwite na nsangaji yonso wiye upempule mabilo ne mobo etu kotulupulanga mabuku. Kimba bifuko ne bitatyi bya bupempudi.
Eshipanye
Testigos Cristianos de Jehová
Ctra. M-108 Torrejón-Ajalvir, km. 5
28864 AJALVIR (MADRID)
ESHIPANYE
+34 918-879-700
Bupempudi
Dya Mwanzo ku Dya Butano
Lubanga: 8:30 ku 12:00; Kyolwa: 2:30 ku 4:30
Bula bwa Bupempudi: Nsá 1
Myanda Mikatampe
Twalamunanga mabuku esambila pa Bible mu Basque, mu Catalan, mu Galician, mu Kieshipanye, mu ludimi lwa batumama lwa mu Eshipanye, ne mu Valencian. Kadi tulupulanga ne mabuku a bilembwa bya bampofu mu Kieshipanye. Mu bupempudi mubadilwa ne mānga ya Batumoni ba Yehova ba mu Eshipanye.


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
-
Banjelu badi batuilangana ne Yakoba (1, 2)
-
Yakoba udi udilongolola bua kutuilangana ne Esau (3-23)
-
Yakoba udi uluangana ne muanjelu (24-32)
32 Pashishe Yakoba wakatungunuka ne njila, ne banjelu ba Nzambi bakasambakena nende.
2 Diakamue pakabamona Yakoba, wakamba ne: “Etshi ntshitudilu tshia Nzambi!” Nunku wakinyika muaba au ne: Mahanayima.
3 Pashishe Yakoba wakatuma bantu ne mukenji kudi muanabu Esau mu buloba bua Seî,+ mu tshitupa tshia buloba bua Edome,+
4 wakabatumina dîyi ne: “Nenuambile mukalenge wanyi Esau nunku: ‘Muena mudimu webe Yakoba udi wamba ne: “Ndi musombe ne Labana bidimu bia bungi too ne mpindieu.+
5 Ndi mupete ngombe, mpunda, mikoko, bena mudimu ba balume ne ba bakaji,+ ne ndi ntumina mukalenge wanyi mukenji eu bua kumumanyisha bua meme kuanyishibua ku mêsu kuebe.”’”
6 Pakapita matuku, bantu bavuaye mutume ne mukenji bakapingana kudi Yakoba, bamba ne: “Tudi bapetangane ne muanenu Esau, udi mpindieu mu njila bua kusambakena nebe, ne udi ne bantu 400.”+
7 Yakoba wakumvua buôwa bua bungi,+ kupampakanaye. Nunku wakatapulula bantu bavua nende, kabidi ne mikoko, ne mbuji, ne ngombe, ne tumelu mu bisumbu bibidi.
8 Yeye kuamba ne: “Esau yeye muluishe tshisumbu tshimue, nanku tshisumbu tshikuabu netshipanduke.”
9 Pashishe Yakoba wakamba ne: “Wewe Nzambi wa tatu wanyi Abalahama, Nzambi wa tatu wanyi Izaka, wewe Yehowa, wewe udi ungambila ne: ‘Pingana mu buloba buenu kudi balela bebe, nenkuenzele malu mimpe,’+
10 tshiena mukumbanyine dinanga diebe dia lulamatu dionso pamue ne lulamatu luebe luonso biudi muleje muena mudimu webe,+ bualu mvua musabuke Yadene eu anu ne dikombo dianyi tshianana, kadi mpindieu ndi mulue bisumbu bibidi.+
11 Ndi nkulomba ne: umpandishe+ koku ku tshianza tshia muanetu Esau, bualu ndi mmutshina bua kalu kunduisha+ meme ne bana ne bamamuabu.
12 Kabidi, wewe wakamba ne: ‘Bushuwa nenkuenzele malu mimpe, nemvuije bana bebe bu nsenga ya ku mbuu idi bungi kabuyi kubala.’”+
13 Butuku, wakalala muaba au. Pashishe wakangata ndambu wa bintu biende bua kubitumina muanabu Esau bu dipa:+
14 mashina a mbuji 200 ne mbuji ya mpumbu 20, mashina a mikoko 200 ne bimpanga bia mikoko 20,
15 tumelu 30 tuvua tuamuisha bana batu, mashina a ngombe 40 ne ngombe milume 10, mpunda mikaji 20 ne mpunda milume mikole 10.+
16 Wakabipesha bena mudimu bende, tshisumbu tshimue tshienda tshilonda tshikuabu, kuambilaye bena mudimu bende ne: “Sabukayi kumpala kuanyi; nudi ne bua kushiya ntanta pankatshi pa tshisumbu tshimue ne tshidi tshitshilonda.”
17 Wakatumina kabidi wa kumpala dîyi ne: “Muanetu Esau yeye musambakena nebe, mukuebeje ne: ‘Udi muena mudimu wa nganyi? Udi uya penyi? Bidi kumpala kuebe ebi mbia nganyi?’
18 nunku wewe umuambile ne: ‘Mbia muena mudimu webe Yakoba. Ndipa ditumina mukalenge wanyi Esau,+ ne mona! yeye muine udi panyima petu apa.’”
19 Wakatumina kabidi muibidi ne muisatu ne bonso bavua balonda bisumbu bia nyama dîyi ne: “Nudi ne bua kuambila Esau dîyi edi panudi nutuilangana nende.
20 Nuambe kabidi ne: ‘Muena mudimu webe Yakoba nyeye au ulua panyima petu apa.’” Bualu uvua udiambila ne: ‘Meme mutume dipa kumpala kuanyi bua kumutuyisha,+ pangamonangana nende pashishe, pamuapa udi mua kungakidila bimpe.’
21 Nunku bakasabuka ne dipa kumpala kuende, kadi yeye wakalala mu tshitudilu butuku abu.
22 Butuku abu wakajuka, kuangataye bakaji bende babidi,+ ne bena mudimu bende babidi ba bakaji,+ ne bana bende ba balume 11, kusabukilabu pa tshisabu tshia Yaboka.+
23 Wakabangata, kubasabuishaye kasulu, kusabuishaye kabidi bintu bionso bivuaye nabi.
24 Ndekelu wa bionso, Yakoba wakashala nkayende. Muntu mukuabu wakatuadija kuluangana nende mvita ya bibula too ne pakatshiabu.+
25 Pakamonaye ne: kavua mumupite bukole, wakamulenga pa dinungu dia tshikundukundu; nunku dinungu dia tshikundukundu tshia Yakoba diakakoyoboka pavuaye uluangana nende.+
26 Pashishe wakamba ne: “Ndekela nye, bualu butuku bukadi butshia.” Yeye kuamba ne: “Tshiena nkulekela too ne paudi umbenesha.”+
27 Ke yeye kumuebeja ne: “Dîna diebe nnganyi?” Yeye kuandamuna ne: “Yakoba.”
28 Nunku wakamuambila ne: “Dîna diebe kadiakuikala kabidi Yakoba to, kadi Isalele,+ bualu udi muluangane ne Nzambi+ ne bantu, ne ndekelu wa bionso wakabapita bukole.”
29 Yakoba pende kuamba ne: “Ngambila koku dîna diebe.” Kadi yeye wakebeja ne: “Bua tshinyi udi webeja dîna dianyi?”+ Ke yeye kumubenesha muaba au.
30 Nunku Yakoba wakinyika muaba au ne: Peniele,+ bualu uvua muambe ne: “Ndi mumonangane ne Nzambi mpala ne mpala, nansha nanku muoyo wanyi mmusungidibue.”+
31 Diakamue pakapitaye Penuele, dîba diakapatuka, kadi yeye uvua wenda utebuka bua tshikundukundu tshiende.+
32 Ke bualu kayi bana ba Isalele kabatu ne tshilele tshia kudia tshijilujilu tshia mu tshibelu tshidi mu dinungu dia tshikundukundu too ne lelu, bualu uvua mulenge dinungu dia tshikundukundu tshia Yakoba muaba udi tshijilujilu tshia mu tshibelu.
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Genese 32
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
NSHAPITA WA 64
Bidi bikengela kufuilangana luse
KUFUILANGANA LUSE MISANGU MUANDA MUTEKETE ANYI?
TSHILEJILU TSHIA MUPIKA UDI KAYI UFUILANGANA LUSE
Petelo uvua mumvue mibelu ivua Yezu mufile bua mushindu wa kujikija bilumbu bidi pankatshi pa bena Kristo bua kuteta bua kubijikija anu bobu nkayabu babidi. Kadi bidi bimueneka ne: Petelo uvua ujinga kumanya bungi bua misangu ivua muntu mua kufuilangana luse.
Petelo udi webeja ne: “Mukalenge, mmisangu bungi kayi idi muanetu mua kungenzela mpekatu meme kumufuila luse? Too ne ku misangu muanda mutekete anyi?” Bamue bamfumu ba bitendelelu bavua balongesha ne: muntu uvua ne bua kufuilangana luse misangu isatu. Nunku Petelo uvua mua kuikala wela meji ne: uvua ne bua kuikala muntu wa muoyo muimpe menemene pavuaye ufuila muntu luse “too ne ku misangu muanda mutekete.”—Matayi 18:21.
Kadi lungenyi lua kulama bungi bua misangu idi muntu mukuenzele bibi kaluena lupetangana ne dilongesha dia Yezu to. Nunku udi ubela Petelo ne: “Ndi nkuambila ne: ki nganu too ne ku misangu muanda mutekete to, kadi too ne ku misangu 77.” (Matayi 18:22) Uvua usua kuamba ne: kakuena bungi bukosa to. Kakuena mikalu ku bungi bua misangu ivua Petelo ne bua kufuila muena Kristo nende luse to.
Yezu wakapesha Petelo ne bantu bakuabu tshilejilu bua kubaleja muvuabu benzejibue bua kufuilangana luse. Ntshilejilu tshia mupika uvua kayi muidikije mfumuende muena luse. Mukalenge udi ujinga kujikija tshilumbu tshivuaye natshi ne bapika bende. Bakamutuadila mupika kampanda uvua ne dibanza diende dinene dia ntalanta binunu 10 [anyi ndenaliyo miliyo 60]. Kakuvua mushindu wa mupika eu kumufuta dibanza adi to. Nunku mukalenge wakatuma dîyi bua bapane mupika au ne mukajende ne bana bende bua kufuta dibanza adi. Ke mupika kudiela panshi ku makasa a mfumuende ne kumusengelelaye ne: “Ikalaku nanyi lutulu, nenkufute bintu biebe bionso.”—Matayi 18:26.
Mukalenge wakumvua luse ne kulekeelaye mupika eu dibanza dinene adi. Diakamue pakenza mukalenge nanku, mupika eu wakapatuka ne kupetanganaye ne mupika nende mukuabu uvua ne dibanza diende dia ndenaliyo 100. Wakakuata mupika mukuabu au mu nshingu, wamba ne: “Futa dibanza dianyi dionso.” Kadi mupika au wakadiela ku makasa ende, umusengelela ne: “Ikalaku nanyi lutulu, nenkufute.” (Matayi 18:28, 29) Kadi mupika uvua mfumuende mulekeele dibanza kakamuidikija to. Wakelesha mupika nende uvua ne dibanza dikese eu mu buloko too ne pakamufutaye dibanza diende dionso.
Pashishe Yezu wakaleja ne: bapika bakuabu bavua bamone muvuabu benzele mukuabu malu kakuyi luse bakaya kuambila mfumuabu, yeye kumvua tshiji, kubikidishaye mupika au ne kumuambilaye ne: “Mupika mubi, mvua mukulekeele dibanza diebe dionso pauvua mundombe. Kuvuaku pebe mua kumvuila mupika nebe luse bu mumvua mukumvuile pebe luse anyi?” Mukalenge wakafiika munda ne wakelesha mupika uvua kayi mufuilangane luse eu mu buloko too ne pavuaye ne bua kumufuta dibanza diende dionso. Yezu wakajikija ne: “Tatu wanyi wa mu diulu neanuenzele penu malu mushindu wa muomumue bikala yonso wa kunudi kayi ufuila muanabu luse ne muoyo mujima.”—Matayi 18:32-35.
Edi ndilongesha didi ne bua kutuambuluisha bua kufuilangana luse! Nzambi mmutulekeele dibanza dinene dia mpekatu. Nansha muena Kristo netu yeye mutuenzele bubi kayi nebuikale anu bukese patudi tubufuanyikija ne mpekatu itutu tuenza. Yehowa ki mmutubuikidile anu musangu umue kadi misangu binunu ne binunu. Katuenaku petu mua kufuila bena Kristo netu luse misangu ya bungi nansha tuetu bikale ne bualu bua kudiabakena anyi? Anu muvua Yezu mulongeshe mu Muyuki wende wa pa mukuna, Nzambi ‘neatulekeele mabanza etu, bu mutudi petu balekeele badi ne etu mabanza.’—Matayi 6:12.


text:
‘Biakudia bianyi nkuenza disua dia Nzambi’
Tshitu tshikupesha disanka dia bungi ntshinyi? Mmalu a mu nsombelu bu mudi kusela, kulela anyi kuikala ne balunda bimpe anyi? Kakuyi mpata, bitu bikuenza disanka paudi udia biakudia ne bantu baudi munange. Kadi bu muudi mutendeledi wa Yehowa, kuenza disua dia Nzambi, kulonga Dîyi diende ne kuyisha lumu luimpe ki mmalu adi mua kukupesha disanka dia bungi anyi?
Mukalenge Davidi wakatumbisha Mufuki wende mu musambu wamba ne: “Ndi ne disanka bua kuenza disua diebe, Nzambi wanyi, bulelela, mukenji webe udi mu mutshima wanyi.” (Mus. 40:8) Nansha muvua Davidi mupete ntatu ne buluishi mu nsombelu wende, uvua ne disanka dia kuenza disua dia Nzambi ne muoyo mujima. Bushuwa, ki nganu Davidi nkayende uvua mutendeledi wa Yehowa uvua ne disanka dia kuenzela Nzambi mulelela mudimu to.
Mupostolo Paulo wakaleja mudi mêyi adi mu Musambu wa 40:8 akumbanyina Masiya anyi Kristo. Wakafunda ne: ‘Padi Yezu ulua pa buloba udi wamba ne: “‘Kuvua musue mulambu ne dipa, kadi wakandongoluela mubidi. Kuvua muanyishe milambu ya kuosha mijima ne mulambu wa bubi.’ Ke meme kuamba ne: ‘Tangila! Ndi mulue (mu muvungu wa mukanda mbafunde bualu buanyi) bua kuenza disua diebe, Nzambi wanyi.’”’
Pavua Yezu pa buloba, kutangila bintu bidi Nzambi mufuke, kusomba ne balunda ne kudia nabu biakudia kuvua kumusankisha bikole. (Mat. 6:26-29; Yone 2:1, 2; 12:1, 2) Kadi dijinga diende dinene ne disanka diende dinene divua dia kuenza disua dia Tatu wende wa mu diulu. Ke bualu kayi wakamba ne: “Biakudia bianyi nkuenza disua dia udi muntume ne kujikija mudimu wende.” (Yone 4:34; 6:38) Yezu wakalongesha bayidi bende tshivua mua kubapesha disanka dilelela. Bakapeta disanka dia kumanyisha bantu bakuabu mukenji wa Bukalenge ne muoyo mujima ne tshisumi tshionso.
‘NDAYI NUVUIJE BANTU BAYIDI’
Yezu wakambila bayidi bende ne: “Ndayi nuvuije bantu ba mu bisamba bionso bayidi; nubabatize mu dîna dia Tatu, mu dia Muana ne mu dia nyuma muimpe; nubalongeshe mua kutumikila malu onso amvua munuambile. Monayi! Ndi nenu matuku onso too ne ku nshikidilu kua ndongoluelu wa malu eu.” (Mat. 28:19, 20) Bua kukumbaja mudimu eu, bavua ne bua kuyisha bantu muaba onso uvuabu ne bua kubapeta, kupinganyina aba bavua baleje dijinga ne kulonga nabu Bible. Kuenza mudimu eu kudi mua kutupesha disanka dia bungi.
Dinanga didi ditusaka bua kutungunuka ne kuyisha nansha bantu kabayi batuteleja
Nansha bantu banyishe bulelela anyi babenge, mushindu utudi tumona mudimu eu udi mua kutuambuluisha bikole bua kuikala ne disanka bua mudimu wa buambi. Bua tshinyi tudi ne bua kutungunuka ne kumanyisha bantu lumu luimpe lua Bukalenge nansha bobu babenga kututeleja? Bualu tudi bamanye ne: kuyisha lumu luimpe lua Bukalenge ne kuvuija bantu bayidi kudi kuleja mutudi banange Nzambi ne muntu netu. Bushuwa, muoyo wetu tuetu bine ne wa bantu bakuabu udi mu njiwu. (Yeh. 3:17-21; 1 Tim. 4:16) Tukonkononayi amue malu adi mambuluishe bamue banzejanganyi netu ba mudimu bua kulama anyi kuvudija tshisumi tshiabu bua mudimu wa buambi mu teritware idi bantu kabayi bateleja.
UBUELELE PA MPUNGA YONSO UDI UMUENEKA
Kuela nkonko bimpe patudi tuyisha kutu kupatula bipeta bimpe. Dituku dikuabu mu dinda, Amalia kumonaye muntu mulume mukuabu wenda ubala tshikandakanda mu lupangu kampanda lutu bantu bikishila. Kusemenaye kudiye bua kumuebeja ni mmupetaku lumu luimpe mu bivuaye ubala. Pavua muntu au mumuandamune ne: kavua mupete bualu buimpe nansha bumue, Amalia wakamuandamuna ne: “Ndi mukutuadile lumu luimpe ludi luakula bua Bukalenge bua Nzambi.” Bualu ebu buakajula muntu au dijinga, ke kuanyishaye bua kulonga Bible. Amalia wakatuadija kulonga Bible ne bantu basatu mu lupangu alu.
Janice uvua muvuije muaba wende wa mudimu teritware wende wa kuyisha. Pavua muntu mulume kampanda uvua ulama muaba au ne muena mudimu nende wa bakaji banyishe tshiena-bualu kampanda tshia mu Tshibumba tshia Nsentedi, Janice wakabalomba bua kuikalaye ubatuadila bibejibeji. Wakenza kabidi nanku kudi muntu mulume mukuabu uvuabu benze nende mudimu uvua pende muanyishe bikole biena-bualu bishilangane bia mu Tshibumba tshia Nsentedi ne mu Réveillez-vous ! Biakasaka muena mudimu nabu wa bakaji mukuabu bua kumulombaye bibejibeji. Ke Janice kuambaye ne: “Bushuwa, edi ndibenesha dia kudi Yehowa!” Ndekelu wa bionso kupetaye bantu 11 bakavuaye ushila bibejibeji ku mudimu.
MONA MALU MU MUSHINDU MUIMPE
Mutangidi wa tshijengu kampanda wakafila mubelu wa ne: padi bamanyishi bayisha ku nzubu ne ku nzubu, ki mbimpe bajikije muyuki wabu ne muntu bamba anu patupu ne: badi mua kulua kumutangila kabidi dituku dikuabu to. Kadi badi mua kumukonka ne: “Udiku musue bua nkuleje mutu dilonga dia Bible dienzeka anyi?” anyi ne: “Udiku mua kungambila dituku ne dîba diudi musue bua tulue tutungunuke ne muyuki wetu anyi?” Mutangidi wa tshijengu au wakamba ne: pavua bana betu ba mu tshisumbu kampanda tshivuaye ukumbula bayukila ne bantu mushindu eu, bakatuadija kulonga Bible ne bantu 44 mu lumingu lumue.
Kupinganyina bantu ne lukasa, mumue ne: matuku makese tuetu bamane kumonangana nabu bua musangu wa kumpala kudi mua kupatula bipeta bimpe. Bua tshinyi? Bualu kudi kuleja mutudi tuditatshisha bikole bua kuambuluisha bantu ba muoyo muimpe bua kumvuabu Bible. Pavuabu bebeje muntu mukaji mukuabu bua ambe tshivua tshimusake bua kulonga Bible ne Bantemu ba Yehowa, wakamba ne: “Ngakatuadija kulonga bualu bavua bandeje muvuabu bannange ne baditatshisha bikole bua bualu buanyi.”
Udi mua kukonka muntu ne: “Udiku musue bua nkuleje mutu dilonga dia Bible dienzeka anyi?”
Matuku makese Madaí mumane kubuela mu Kalasa ka bampanda-njila, wakatuadija kulonga Bible ne bantu 15 ne ukavua muabanyine bamanyishi bakuabu bantu bapite pa 5. Bamue bantu bavuaye ulonga nabu Bible bakatuadija kubuela mu bisangilu pa tshibidilu. Tshivua tshiambuluishe Madaí bua kutuadija kulonga ne bantu bungi nunku ntshinyi? Malu avuaye mulonge mu kalasa avua makoleshe dijinga diende dia kutungunuka ne kupinganyina bantu too ne pavuaye mua kupeta aba bavua baleje dijinga bua musangu wa kumpala. Muanetu mukuabu wa bakaji uvua pende muambuluishe bantu ba bungi bua kumanya malongesha malelela a mu Bible udi wamba ne: “Ngakajingulula ne: kutungunuka ne kupinganyina bantu ke mushindu munene wa kuambuluisha bantu badi basue kumanya Yehowa.”
Kupinganyina bantu ne lukasa kudi kuleja mutudi bushuwa tuditatshisha bua bantu badi basue kumvua Bible
Bidi bikengela kudienzeja bikole bua kupinganyina bantu ne kulonga nabu Bible. Kadi masanka atuapeta mmapite kule ne kule bionso bitudi tuditatshisha bua kuenza. Patudi tudifila bua kuyisha, tudi tuambuluisha bakuabu bua “bafike ku dimanya dijalame dia bulelela,” bua bobu kusungidibua. (1 Tim. 2:3, 4) Buetu tuetu, bidi bitupetesha disanka kadiyi kuamba.


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
-
Tshilumbu tshia Nzambi ne Isalele (1-5)
-
Ntshinyi tshidi Yehowa ulomba? (6-8)
-
Dipila dia Isalele ne dinyokibua (9-16)
6 Umvuayi koku tshidi Yehowa wamba.
Juka, ulumbulule kumpala kua mikuna minene,Ne mikuna mikese yumvue dîyi diebe.+
2 Umvuayi tshilumbu tshia Yehowa, nuenu mikuna,Nuenu bishimikidi bishindame bia buloba,+Bualu Yehowa udi tshilumbu ne bantu bende;Yeye nealumbulule ne Isalele:+
3 “Bantu banyi, ntshinyi tshindi munuenze?
Mmunyi mundi munutshiokeshe?+
Ntuishayi.
4 Bualu ngakanupatula mu buloba bua Ejipitu,+Ngakanukuula mu nzubu wa bupika;+Ngakatuma Mose, Alona ne Mîyama kumpala kuenu.+
5 Bantu banyi, vulukayi koku tshivua Balaka mukalenge wa Moaba muambe,+Ne tshivua Balâma muana wa Beô mumuandamune,+Tshivua tshienzeke kumbukila ku Shitima+ too ne ku Gilegala,+Bua numanye bienzedi bia buakane bia Yehowa.”
6 Nendue ne tshinyi kumpala kua Yehowa?
Nenginame ne tshinyi kumpala kua Nzambi pa muaba mutumbuke?
Nendue kumpala kuende ne milambu ya kuosha mijima,Ne bana ba ngombe ba tshidimu tshimue anyi?+
7 Yehowa neasanke bua binunu bia bimpanga bia mikoko,Bua makumi a binunu bia misulu ya mafuta anyi?+
Nemfile muananyi muanabute bua ditomboka dianyi,Dimuma dia mubidi wanyi bua mpekatu wanyi anyi?+
8 Wewe muntu, yeye mmukuambile tshidi tshimpe.
Nanku, ntshinyi tshidi Yehowa ukulomba?
Anu bua kuenza malu makane,+ kunanga lulamatu,+Ne kuenda ne Nzambi+ webe ne bupuekele!+
9 Dîyi dia Yehowa didi diela tshimenga lubila;Bantu badi ne meji adi amuenekela mu tshienzedi nebatshine dîna diebe.
Teyayi ntema ku mulangala ne kudi eu uvua muwusungule.+
10 Mu nzubu wa muntu mubi mutshidiku bubanji bua bubiNe tshipiminu tshia efa tshibi tshidi katshiyi tshijima anyi?
11 Ndiku mua kuikala ne bienzedi bikezuke meme muikale ne bipiminu bibi,Muikale ne tshibombi tshia mabue a kupima nawu a kuibila nawu+ anyi?
12 Bualu babanji bende mbuwule tente ne tshikisu,Ne bantu badi basombele munda muende badi bakula malu a mafi;+Ludimi luabu ludi ne dishima mukana muabu.+
13 “Nunku, nenkutape ne dikukuma,+Nkushiya patupu bua mpekatu yebe.
14 Neudie, kadi kuakukuta to;Newikale munda mutupu.+
Tshiudi umbusha, kuakuya natshi bimpe,Ne tshiudi uya natshi, nentshifile ku muele wa mvita.
15 Neukune ntete, kadi kuakupuola tshintu.
Neudiate tumuma tua olive, kadi kuakuenza mudimu ne mafuta;Ne newenze mvinyo mupiamupia, kadi kuakunua mvinyo nansha.+
16 Bualu nudi nutumikila mêyi mafunda a Omeli ne mudimu wonso wa nzubu wa Ahaba,+Ne nudi nuenda bilondeshile lungenyi luabu.
Ke bualu kayi nennuvuije tshintu tshidi tshikuatshisha buôwaNe nemvuije bantu badi basombele munda muende tshintu tshia kuelela muonzo;+Ne nenuambule tshipendu tshia bukua bantu.”+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Mika 6
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
Lumu luimpe lufunda kudi Matayi
17:1-27
-
Diandamuka mpala dia Yezu (1-13)
-
Ditabuja bu lutete lua mutâda (14-21)
-
Didianjila kumanyisha kabidi lufu lua Yezu (22, 23)
-
Tshitadi tshifuta ne dikuta dia tshinjanja dia mukana mua mushipa (24-27)
17 Matuku asambombo pashishe, Yezu wakangata Petelo ne Yakobo ne muanabu Yone, kubandaye nabu ku mukuna mule bobu nkayabu.+
2 Wakandamuka kumpala kuabu; mpala wende wakatua nsese bu dîba, bilamba biende bia pa mutu biakabalakana bu butoke.+
3 Nunku monayi! Mose ne Eliya bakabamuenekela bayukila nende.
4 Ke Petelo kuambila Yezu ne: “Mukalenge, mbitambe buimpe mutudi muaba eu. Wewe musue, nengase ntenta isatu muaba eu: umue webe, umue wa Mose, ne umue wa Eliya.”
5 Patshivuaye wakula, monayi! ditutu divua dikenka diakababuikila, ne monayi! dîyi diakapatuka mu ditutu diamba ne: “Eu udi Muananyi, munanga, undi muanyishe.+ Mutelejayi.”+
6 Pakumvua bayidi dîyi edi, bakatua mpala yabu panshi, bakumvua buôwa bua bungi menemene.
7 Ke Yezu kusemena, kubalengaye wamba ne: “Jukayi. Kanutshinyi to.”
8 Pakabandulukabu, kabakamona muntu mukuabu anu Yezu nkayende.
9 Pavuabu benda bapueka ku mukuna, Yezu wakabatumina dîyi ne: “Kanuambidi muntu nansha umue tshikena kumona etshi too ne pajudibua Muana wa muntu ku lufu.”+
10 Kadi, bayidi bakamukonka ne: “Nunku, bua tshinyi bafundi badi bamba ne: Eliya udi ne bua kuanji kulua kumpala?”+
11 Wakabandamuna ne: “Bushuwa, Eliya udi ulua, neakajilule malu onso.+
12 Kadi, ndi nnuambila ne: Eliya ukadi mulue, ne kabavua bamujingulule to, kadi bakamuenzela tshionso tshivuabu basue.+ Mu mushindu eu kabidi, Muana wa muntu neakenge ku bianza biabu.”+
13 Nunku, bayidi bakajingulula ne: uvua ubambila bua Yone Mubatiji.
14 Pakafikabu kudi musumba wa bantu,+ muntu mukuabu wakalua kudiye, wakamutuila binu, kuambaye ne:
15 “Mukalenge, umvuila koku muananyi wa balume luse bualu udi ne tshiseki ne udi usama. Misangu ne misangu udi ukuluka mu kapia ne mu mâyi.+
16 Mvua mulue nende kudi bayidi bebe, kadi kabavua bakokeshe bua kumuondopa to.”
17 Yezu wakandamuna ne: “Nuenu tshipungu tshia bantu badi kabayi ne ditabuja ne bakonyangale,+ ndi ne bua kutungunuka ne kuikala nenu too ne dîba kayi? Ndi ne bua kutungunuka ne kunuleja lutulu too ne dîba kayi? Luayi nende kundi.”
18 Pashishe Yezu wakatandisha demon, kupatukaye munda mua muana, ne muana wakondopibua kumbukila ku dîba adi.+
19 Pashishe bayidi bakalua kudi Yezu pa nkayabu, bakamukonka ne: “Bua tshinyi katuvua bakokeshe bua kumuipata?”
20 Yeye wakabambila ne: “Mbua ditabuja dienu dikese. Bualu, bulelela ndi nnuambila ne: nuenu ne ditabuja bunene bua lutete lua mutâda, nenuambile mukuna eu ne: ‘Umbuka muaba eu, ndaku kuaka,’ wowu newumbuke, ne kakuena bualu buanukolela.”+
21 ——
22 Pavuabu badisangishe pamue mu Galela ke pavua Yezu mubambile ne: “Nebafile Muana wa muntu mu bianza bia bantu+
23 ne nebamushipe, ne dituku disatu neajudibue.”+ Nanku bakabungama bikole menemene.
24 Pakafikabu ku Kapênuma, bantu bavua balambuisha tshitadi tshia drakma ibidi bakaya kudi Petelo, bakamuebeja ne: “Mulongeshi wenu katu ufuta tshitadi tshia drakma ibidi anyi?”+
25 Yeye wakandamuna ne: “Eyowa, utu ufuta.” Kadi pakabuelaye mu nzubu, Yezu wakanji kuyukila nende, wakamba ne: “Simona, udi wela meji kayi? Bakalenge ba pa buloba batu bangata difutu anyi tshitadi tshia pa muntu kudi banganyi? Nkudi bana babu balela anyi nkudi benyi?”
26 Pakambaye ne: “Nkudi benyi,” Yezu wakamuambila ne: “Nunku bana kabatu bafuta bitadi to.
27 Kadi, bua katubalenduishi,+ ndaku ku mbuu, wele ndobo mu mâyi, wangate mushipa wa kumpala udi upatuka, ne paudi ubulula mukana muawu, neusangane dikuta dia tshinjanja tshia arjan. Udiangate, ubapeshadi buanyi meme ne buebe wewe.”
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Matayi 17
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
NSHAPITA 6
Muana uvuabu balaye
BADI BATENGULA YEZU, PASHISHE BAYA NENDE KU NTEMPELO
Jozefe ne Mariya bakashala mu Beteleheme pamutu pa kupingana ku Nazaleta. Pakakumbaja Yezu matuku muanda mukulu, bakamutenguisha anu muvua Mikenji ivua Nzambi mupeshe bena Isalele ilomba. (Lewitiki 12:2, 3) Bavua kabidi ne tshilele tshia kuinyika muana wa balume udibu balele dîna dituku adi. Bakinyika muanabu ne: Yezu, anu muvua muangelu Gabaliele muambe.
Ngondo umue ne matuku bimane kupita, Yezu wakakumbaja matuku 40. Baledi bende badi baya nende kuepi mpindieu? Ku ntempelo mu Yelushalema uvua anu ntanta wa kilometre mikese ne muaba uvuabu basombele. Mikenji ivua yamba ne: matuku 40 panyima pa diledibua dia muana wa balume, mamu mmulombibue bua kuya ne mulambu wa dilengejibua nawu ku ntempelo.—Lewitiki 12:4-8.
Ke tshivua Mariya muenze. Bua wende mulambu, uvua uya ne tunyunyi tubidi. Bualu ebu budi butuleja ne: Jozefe ne Mariya kabavua ne bintu bia bungi to. Bilondeshile mikenji, bavua bafila tshimpanga tshia mukoko tshitshidi tshiana ne nyunyi. Kadi mamu yeye kayi ne mushindu wa kupeta tshimpanga tshia mukoko, tumanda nkutshi tubidi anyi nkudimba ibidi ivua ikumbana. Ke nsombelu uvua nende Mariya au ne ke bivuaye mufile abi.
Ku ntempelo aku, mukulakaje mukuabu wakaya kudi Jozefe ne Mariya. Diende n’Shimeona. Nzambi uvua mumusokoluele ne: kumpala kua yeye kufua, neamone Kristo uvua Yehowa mulaye, anyi Masiya. Dituku adi, nyuma muimpe udi ulombola Shimeona ku ntempelo kuvuaye musangane Josefe ne Mariya ne muanabu wa mu maboko. Shimeona wakambula muana mu maboko.
Patshivua Shimeona muambule Yezu apu, wakela Nzambi tuasakidila wamba ne: “Mpindieu, Mukalenge Mutambe Bunene, wewe udi ulekela mupika webe uya mu ditalala bu muuvua muambe, bualu mêsu anyi mmamone mushindu webe wa lupandu uudi mulongolole ku mêsu kua bukua bantu buonso, butoke budi bumbusha tshilamba tshidi tshibuikila bisamba, butumbi bua bantu bebe bena Isalele.”—Luka 2:29-32.
Jozefe ne Mariya bakakema pavuabu bumvue bualu ebu. Shimeona wakababenesha ne kuambilaye Mariya ne: muanende “mmuteka bua dikuluka ne dijukuluka dia bantu ba bungi mu Isalele,” umuambila kabidi ne: kanyinganyinga nekamutubulule anu bu muele wa mvita musakisha.—Luka 2:34.
Dituku adi, kuvua kabidi muntu mukuabu muaba au. Ng’Ana, muprofete mukaji wa bidimu 84. Mu bulelela, katu muanji kupumbisha ku ntempelo to. Pa dîba adi mene, wakalua kudi Jozefe, Mariya, ne Yezu muana mutoke. Ana wakatuadija kuela Nzambi tuasakidila ne wamba bualu bua Yezu kudi bantu bonso bavua bamuteleja.
Fuanyikijabi muvua Jozefe ne Mariya basanka bua malu avua enzeka ku ntempelo aa! Bushuwa, malu onso aa avua abajadikila ne: muanabu uvua Muntu uvua Nzambi mulaye.


text: 5 Bualu muakuidi munene yonso udibu bangate munkatshi mua bantu mmutekibue ku mutu kua malu adi atangila Nzambi bua bualu buabu,+ bua amone mua kufila mapa ne milambu bua mpekatu.+2 Udi wenzela bantu badi mu dipanga ne bapambuke* malu muikale uditeka pa muaba wabu,* bualu yeye pende udi uluangana ne* buende butekete,3 ne bua bualu abu udi ne bua kufila milambu bua mpekatu yende yeye anu bu mudiye ufila bua ya tshisamba.+4 Muntu kena udiangatshila lumu elu ku disua diende nkayende to, kadi udi ulupeta anu padi Nzambi umubikila, anu bu muvuaye mubikile Alona.+5 Nunku kabidi, Kristo kavua muditumbishe yeye nkayende+ pavuaye mulue muakuidi munene to, kadi uvua mutumbishibue kudi Yeye wakamuambila ne: “Wewe udi muananyi; lelu eu ndi mulue tatuebe.”+6 Bu mudiye wamba kabidi muaba mukuabu ne: “Wewe udi muakuidi bua kashidi mu mushindu uvua Melekisedeke.”+7 Patshivuaye ne muoyo pa buloba,* Kristo wakasengelela, kulombaye kabidi kudi Yeye uvua ne bukole bua kumusungila ku lufu ne mbila mikole ne binsonji,+ ne wakamumvuila bua ditshina diende dia Nzambi.8 Nansha muvuaye Muana, wakalonga ditumikila ku makenga avuaye mupete.+9 Yeye mumane kuvuijibua mupuangane,+ wakalua mufidi wa lupandu lua tshiendelele kudi bantu bonso badi bamutumikila,+10 bualu Nzambi uvua mumuteke muakuidi munene mu mushindu uvua Melekisedeke.+11 Tudi ne malu a bungi a kuamba bua bualu buende, ne mbikole bua kuumvuija, bualu nudi balue ne mapapa.12 Bualu nansha bu munuvua ne bua kuikala balongeshi mpindieu,* bitshidi kabidi bikengela bua muntu mukuabu anulongeshe malu a ntuadijilu+ a mêyi a tshijila a Nzambi kubangila ku ntuadijilu; nudi batuadije kabidi kuikala dijinga ne mabele, kanuyi dijinga ne biakudia bikole.13 Bualu muntu yonso udi utungunuka ne kunua mabele ki mmumanye dîyi dia buakane to, bualu mmuana mutekete.+14 Kadi biakudia bikole mbia bantu bakole, mbia badi ne bieledi biabu bia meji bia kujingulula nabi malu* bibidija, padibu bakuata nabi mudimu, bua kutapulula tshidi tshimpe ne tshidi tshibi.


text:
TSHIENA-BUALU TSHINENE
Mvita ivua mishintulule malu pa buloba
Kukadi bidimu, bansonga miliyo ya bungi bavua bumbuke ku nzubu yabu bua kudifila mu mvita. Bavua badifile ne makanda abu onso bua dinanga dia matunga abu. Muena mu ditunga dia Amerike mukuabu uvua muye pende mu mvita eyi wakamba mu tshidimu tshia 1914 ne: “Ndi ne disanka dia bungi bua matuku mimpe adi kumpala kuanyi.”
Kadi matuku makese pashishe, disanka diabu diakandamuka dibungama dikole. Kakuvua muntu nansha umue uvua mudianjile kumona muvua bilulu bia bukole ebi mua kukuluka munkatshi mua bidimu bia bungi mu buteyi bua ditunga dia Belgique ne dia France. Mu tshikondo atshi, bantu bavua babikila mvita ayi ne: “Mvita Minene.” Lelu tudi tuyibikila ne: Mvita ya kumpala ya buloba bujima.
Bantu ba bungi bavua bafue mu Mvita ayi. Bamue bantu badi batshinka ne: bantu miliyo 10 bavua bafue ne bavua bakose bantu miliyo 20 bimue bitupa bia mubidi mu mvita ayi. Malu avua menzeke nunku bua bilema binene bivua bantu benze. Mbulamatadi wa ku Mputu uvua mupange mua kujikija dikokangana divua pankatshi pa matunga divua dilue kubuejeja buloba bujima mu tshimvundu. Bia dibungama, “Mvita Minene” ivua bimvundu ebi bikebeshe, mminyange malu kakuyi mushindu wa kuakaja to. Mmishintulule malu pa buloba too ne mu matuku etu aa.
BILEMA BIVUA BISAKE BANTU BUA KUBENGA KUEYEMENA BAKUABU
Mvita ya kumpala ya buloba bujima ivua mienzeke bualu bantu bavua benze makumi bibi. Mukanda kampanda udi wamba ne: “Bamfumu ba ku Mputu kabavua bajingulule ne: mapangadika abu neapatule bipeta bibi pa buloba bujima to.”—The Fall of the Dynasties—The Collapse of the Old Order 1905-1922.
Mu mbingu mikese, dishipa dia François Ferdinand munene wa mu Autriche ke divua dibuejeje matunga onso a ku Mputu avua ne bukole mu mvita ivuabu kabayi belele meji. Bakebeja mfumu wa mu Allemagne matuku makese bimvundu abi bimane kutuadija ne: “Nnganyi udi mukebeshe bimvundu bionso ebi?” Wakandamuna ne dibungama ne: “Kakuena muntu udi mumanye to.”
Bamfumu ba mbulamatadi bavua bangate mapangadika bua mvita eyi, kabavua bele meji ku bipeta bibi bivua mua kupatuka to. Kadi mu bulelela, mu matuku makese, basalayi bakamona bipeta bibi bia mvita. Bakajingulula ne: bamfumu ba mbulamatadi bavua babafuishishe, bamfumu babu ba bitendelelu bavua babashime ne ba komanda babu bavua babadile majangi. Mushindu kayi?
Bamfumu ba mbulamatadi bavua balaye ne: mvita ivua mua kufikisha bantu ku dikala ne nsombelu mupiamupia muimpe pa buloba. Mfumu wa mu Allemagne wakamba ne: “Tudi tuluangana mvita bua kupeta ditalala, bua kupeta budikadidi ne bua kuikala bimpe mu matuku atshilualua.” Mfumu Woodrow Wilson wa mu ditunga dia Amerike wakamba mêyi avua bantu banyishe a ne: “Mvita eyi neambuluishe bua mungalata ubuele.” Bantu ba mu Angleterre bavua bele meji ne: “Mvita neijikije mvita mikuabu.” Bonso buabu bavua badishime.
Bamfumu ba bitendelelu bavua bambuluishe bikole bua mvita eyi kuenzekayi. Mukanda kampanda udi wamba ne: “Bamfumu aba bavua mua kuambuluisha bantu ne Dîyi dia Nzambi, bavua bobu basake bantu bua kuya mu mvita. Mvita eyi mmivudije lukuna munkatshi mua bantu.” (The Columbia History of the World.) Bamfumu ba bitendelelu bavua bakoleshe lukuna munkatshi mua bantu pamutu pa kulukepesha. Mumanyi mukuabu wa malu a Nzambi wakafunda ne: “Bamfumu ba bitendelelu kabavua bakokeshe bua kuambila bantu bua kuikalabu ne ditabuja dia bena Kristo, kadi bavua babasake bua kunanga ditunga bikole. Bantu ba bungi bavua babuejakaje buena Kristo ne dinanga dia ditunga. Bakalomba basalayi ba mu bukua buena Kristo ba mu bitendelelu bionso bua kushipanganabu mu dîna dia Musungidi wabu.”—A History of Christianity.
Ba komanda bavua balaye ne: nebatshimune ne lukasa luonso, kadi kabiakenzeka nanku to. Matuku makese tshianana, basalayi bakadimona kumpala kua mvita mikole mitambe. Pashishe, miliyo ya basalayi yakatuilanga ne mvita mikole ya katshi ku dînu idi mumanyi wa malu a kale umvuija ne: “Imue misangu, elu ndutatu lukole lutambe ludi muntu kayi muanji kutuilangana nalu to.” Nansha muvua basalayi benda bafua ba bungi, ba komanda babu bavua anu babasaka bua kupueja mitu mu masashi ne bingoma binene bivua baluishi babu batuta. Kakuyi mpata, bantu bakashipangana mu mushindu mubi mutambe.
Mvita eyi ivua milenge bantu mu mushindu kayi? Mumanyi kampanda wa malu a kale wakafunda ne: “Mvita eyi ivua minyange meji ne bikadilu bia bantu.” Bu tshipeta, mvita eyi yakajimija makalenge kampanda. Dishipangana edi divua bu ntuadijilu wa diela mashi a bantu panshi bikole divua bantu kabayi banji kumona. Butomboji buakajuka miaba ya bungi.
Bua tshinyi mvita eyi ivua minyange malu a pa buloba? Nnjiwu minene ivua mienzeke patupu anyi? Mandamuna a nkonko eyi adiku atuambila bualu kampanda bua matuku atshilualua anyi?


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
23 Pashishe Balâma wakambila Balaka ne: “Asa bioshelu muanda mutekete muaba eu ne undongoluele ngombe milume muanda mutekete+ ne bimpanga bia mikoko muanda mutekete.”
2 Diakamue Balaka kuenza anu muvua Balâma mumuambile. Pashishe Balaka ne Balâma kulambulabu ngombe mulume ne tshimpanga tshia mukoko pa tshioshelu tshionso.+
3 Ke Balâma kuambilaye Balaka ne: “Shala muaba eu pabuipi ne mulambu webe wa kuosha, meme nye. Imue misangu Yehowa neayukile nanyi. Bualu buonso buangambilaye, nenkuambilabu.” Nunku wakaya ku mukuna mukese uvua kawuyi ne tshintu.
4 Nunku Nzambi wakayukila ne Balâma+ uvua mumuambile ne: “Ndi muase bioshelu muanda mutekete mu milongo, ne ndi mulambule ngombe mulume ne tshimpanga tshia mukoko pa tshioshelu tshionso.”
5 Yehowa wakateka dîyi edi mukana mua Balâma ne:+ “Pingana kudi Balaka, umuambile nunku.”
6 Nunku wakapingana, kumonaye ne: Balaka ne bakokeshi bonso ba Moaba bavua bimane pabuipi ne mulambu wende wa kuosha.
7 Ke kuelaye lusumuinu elu ne:+
“Balaka mukalenge wa Moaba mmungumbushishe ku Alama,+Ku mikuna ya ku est:
‘Luaku ungelele Yakoba mulawu.
Eyowa, luaku upishe Isalele!’+
8 Mmunyi mundi mua kuela bantu badi Nzambi kayi muele mulawu mulawu?
Mmunyi mundi mua kupisha bantu badi Yehowa kayi mupishe?+
9 Ndi mbamuenena ku nsongo ya mabue,Ne ndi mbamuenena ku mikuna mikese.
Mbobu abu basombe pa nkayabu bu tshisamba;+Kabena badibala munkatshi mua bisamba bikuabu.+
10 Nnganyi udi mua kubala nsenga ya Yakoba+Anyi kubala nansha tshia binayi tshia Isalele?
Ndekela meme mfue lufu lua muntu muakane,Ne lekela nshikidilu wanyi ikale bu wabu.”
11 Ke Balaka kuambila Balâma ne: “Tshiudi mungenzele ntshinyi? Ndi mulue nebe bua kuela bena lukuna banyi mulawu, mpindieu tshionso tshiudi muenze tshidi anu kubabenesha.”+
12 Yeye kuandamuna ne: “Tshiena ne bua kuamba bualu buonso budi Yehowa uteka mukana muanyi anyi?”+
13 Balaka wakamuambila ne: “Luaku koku tuye muaba mukuabu uudi mua kubamuenena. Neumone anu tshitupa tshiabu; kuakubamona bonso to. Ubangelele mulawu lua muaba au.”+
14 Nunku wakaya nende mu mpata wa Sofima, ku mutu kua Pisega,+ kuasaye bioshelu muanda mutekete ne kulambulaye ngombe mulume ne tshimpanga tshia mukoko pa tshioshelu tshionso.+
15 Nunku Balâma wakambila Balaka ne: “Shala muaba eu pabuipi ne mulambu webe wa kuosha pandi nyukila ne Nzambi kuntu kuaka.”
16 Nunku Yehowa wakayukila ne Balâma, kutekaye dîyi edi mukana muende ne:+ “Pingana kudi Balaka, umuambile nunku.”
17 Nunku wakapingana kudiye, kumonaye ne: uvua muindile pabuipi ne mulambu wende wa kuosha, ne bakokeshi ba Moaba bavua nende. Balaka kumukonka ne: “Yehowa mmuambe tshinyi?”
18 Nunku wakela lusumuinu elu ne:+
“Juka, Balaka, umvue.
Nteleja, wewe muana wa Sipô.
19 Nzambi kena bu muntu wetu utu ushima eu,+Nansha bu muana wa muntu utu ushintulula lungenyi luende.+
Padiye wamba bualu kampanda, kakubuenza anyi?
Padiye wakula, kakukumbaja anyi?+
20 Tangila! Mbalue nanyi bua kubenesha;Mpindieu Yeye mmubeneshe,+ ne tshiena mua kukudimuna dibenesha adi to.+
21 Kena witaba bua malu a majimbu enzele Yakoba bibi,Ne kena ulekela bualu kampanda butatshisha Isalele.
Yehowa Nzambi wende udi nabu,+Ne badi bamutumbisha bikole bu mukalenge munkatshi muabu.
22 Nzambi udi ubapatula mu Ejipitu.+
Yeye udi bu nsengu ya ngombe mulume wa tshisuku buabu bobu.+
23 Bualu kakuena bimanyinu bia diakabi bua Yakoba,+Anyi lubuku ludi mua kuenzela Isalele bibi.+
Dîba edi nebambe bua Yakoba ne bua Isalele ne:
‘Tangila tshidi Nzambi muenze!’
24 Etshi ntshisamba tshiajuka bu nyama wa ntambue,Ne anu bu nyama wa ntambue netshidijukile.+
Katshiakulala too ne paditshi tshidia nyama uditshi tshikuateNe tshinua mashi a nyama mishipa.”
25 Ke Balaka kuambila Balâma ne: “Ku lumue luseke, biwikala kuyi mua kumuela mulawu, nunku, ku lukuabu luseke kuena ne bua kumubenesha nansha.”
26 Balâma wakandamuna Balaka ne: “Tshivua mukuambile ne: ‘Nengenze malu onso adi Yehowa wamba’ anyi?”+
27 Balaka wakambila Balâma ne: “Luaku koku nye nebe muaba mukuabu kabidi. Misangu mikuabu nebikale bimpe ku mêsu kua Nzambi mulelela bua wewe kumungelela mulawu lua muaba au.”+
28 Ke Balaka kuyaye ne Balâma ku mutu kua Peô, udi mutangile lua ku Yeshimone.+
29 Pashishe Balâma wakambila Balaka ne: “Asa bioshelu muanda mutekete muaba eu ne undongoluele ngombe milume muanda mutekete ne bimpanga bia mikoko muanda mutekete.”+
30 Nunku Balaka kuenzaye anu muvua Balâma muambe, yeye kulambula ngombe mulume ne tshimpanga tshia mukoko pa tshioshelu tshionso.
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Nomba 23
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text: 4 Nunku Yehowa wakakula ne Mose ne Alona, wamba ne:2 “Nubale bana ba balume ba Kohata+ munkatshi mua bana ba Lewi, bilondeshile mêku abu ne nzubu ya batatuabu,3 bonso badi ne bidimu kumbukila ku 30+ too ne ku 50+ badi munkatshi mua badibu basungule bua kuenza mudimu mu ntenta wa kusambakena.+4 “Eu ke mudimu wa bana ba balume ba Kohata mu ntenta wa kusambakena.+ Mmudimu mutambe tshijila:5 Pikala bantu basa luendu, Alona ne bana bende nebabuele, nebatulule tshilamba tshia kukosolola natshi+ ne nebatshibuikile pa mushete+ wa Bujadiki.6 Nebawubuikile tshibuikilu tshia biseba bia nyama ya nkonga, nebadijapu tshilamba tshijima tshia dikala dia ble ne nebabueje mikamba ya kuwambuila+ muaba wayi.7 “Nebadije kabidi tshilamba tshia dikala dia ble pa mêsa a mampa a dileja,+ nebatekapu malongo, makopo, bibakudi, ne mbidika ya mulambu wa bia kunua;+ mulambu wa pa tshibidilu wa mampa+ neushalapu.8 Nebadijapu tshilamba tshikunze kunzuu ne nebabuikilapu tshibuikilu tshia biseba bia nyama ya nkonga ne nebabueje mikamba ya kuambuila mêsa+ muaba wayi.9 Pashishe nebangate tshilamba tshia dikala dia ble, nebabuikile tshitekelu tshia miendu+ tshidi tshitokesha, pamue ne miendu yatshi,+ tushola tuatshi tua kukoka natu mikaba ya miendu,* bintu biatshi bia kuambuila kapia,+ ne tulongo tuatshi tuonso tua kuela natu mafuta mu miendu.10 Nebatshivungile tshiotshi ne bintu biatshi bionso mu tshibuikilu tshia biseba bia nyama ya nkonga ne nebatshiteke pa tshintu tshia kutshiambuila.11 Nebadije kabidi tshilamba tshia dikala dia ble pa tshioshelu tshia or,+ nebatshibuikile tshibuikilu tshia biseba bia nyama ya nkonga, ne nebabueje mikamba ya kutshiambuila+ muaba wayi.12 Pashishe nebangate bintu bionso+ bia kuenza nabi mudimu bidibu benza nabi mudimu muaba wa tshijila pa tshibidilu, nebabiele mu tshilamba tshia dikala dia ble, nebabibuikile tshibuikilu tshia biseba bia nyama ya nkonga, ne nebabiteke pa tshintu tshia kubiambuila.13 “Nebumbushe butu* mu tshioshelu+ ne nebadijapu tshilamba tshia miosa mikunzubile ya mikoko.14 Nebatekapu bintu biatshi bionso bidibu benza nabi mudimu ku tshioshelu: bintu bia kuambuila kapia, nsomo, bikasu, ne bibakudi, bintu bionso bidibu benza nabi mudimu ku tshioshelu;+ ne nebadijapu tshibuikilu tshia biseba bia nyama ya nkonga ne nebabueje mikamba ya kutshiambuila+ muaba wayi.15 “Pikala bantu basa luendu, Alona ne bana bende ba balume badi ne bua kujikija kubuikila bintu bia muaba wa tshijila+ ne bintu bionso bidibu benza nabi mudimu muaba wa tshijila. Pashishe bana ba balume ba Kohata nebabuele bua kubiambula,+ kadi kabena ne bua kulenga bintu bia muaba wa tshijila to, tshianana nebafue.+ Bintu ebi mbujitu* bua bana ba Kohata bua malu adi atangila ntenta wa kusambakena.16 “Eleazâ,+ muana wa muakuidi Alona, neikale ne mudimu wa kutangila mafuta a kutokesha nawu,+ musenga wa manananshi wa mupuya muimpe,+ mulambu wa pa tshibidilu wa ntete, ne manyi a kuelangana.+ Yeye udi ne mudimu wa kutangila ntenta wa tshitendelelu mujima ne bionso bidimu, kusangisha ne muaba wa tshijila ne bintu biawu bionso bidibu benza nabi mudimu.”17 Yehowa wakakula kabidi ne Mose ne Alona, wamba ne:18 “Kanulekedi bua tshisa tshia mêku a bena Kohata+ tshiumbushibue munkatshi mua bena Lewi to.19 Kadi benzelayi nunku bua bashale ne muoyo ne kabafu bualu mbasemene pabuipi ne bintu bitambe tshijila.+ Alona ne bana bende ba balume nebabuele, nebapeshe yonso wa kudibu mudimu wende ne nebamuleje tshidiye ne bua kuambula.20 Kabena ne bua kubuela ne kumona bintu bia tshijila nansha bua katantshi kakese to, tshianana nebafue.”+21 Pashishe Yehowa wakakula ne Mose, wamba ne:22 “Udi ne bua kubala bungi bua bana ba balume ba Gêshona+ bilondeshile nzubu ya batatuabu ne mêku abu.23 Ufunde mêna a bantu badi ne bidimu kumbukila ku 30 too ne ku 50, bonso badi munkatshi mua badibu basungule bua kuenza mudimu mu ntenta wa kusambakena.24 Ebi ke bintu bidibu bapeshe mêku a bena Gêshona bua kutangila ne kuambula:+25 Nebambule bilamba bia ntenta wa tshitendelelu,+ ntenta wa kusambakena, tshibuikilu tshiende ne tshibuikilu tshia biseba bia nyama ya nkonga tshidi pa mutu pende,+ tshilamba tshia ku tshibuelelu tshia ntenta wa kusambakena,+26 bilamba bilembeleja bia lupangu,+ tshilamba tshia ku tshibuelelu tshia lupangu+ ludi lunyunguluke ntenta wa tshitendelelu ne tshioshelu, mionji yabi ya ntenta ne bintu biabi bionso bia kuenza nabi mudimu ne bintu bionso bia kuenza nabi mudimu ku ntenta. Eu ke mudimu wabu.27 Alona ne bana bende ba balume nebatangile mudimu wonso wa bena Gêshona+ ne bintu bidibu ne bua kuambula; neubapeshe majitu onso aa bu mudimu wabu.28 Eu ke mudimu udi mêku a bena Gêshona ne bua kuenza mu ntenta wa kusambakena,+ ne Itamâ+ muana wa muakuidi Alona ke walombola midimu yabu.29 “Bua bana ba balume ba Melali,+ neubafunde mêna bilondeshile dîku diabu ne bilondeshile nzubu wa batatuabu.30 Neubafunde kutuadijila ku bidimu 30 too ne ku bidimu 50, bonso badi munkatshi mua badibu basungule bua kuenza mudimu wa ku ntenta wa kusambakena.31 Ebi ke bintu bidibu ne bua kuambula+ pa bidi bitangila mudimu wabu wa ku ntenta wa kusambakena: nyunguluilu ya mabaya+ ya ntenta wa tshitendelelu, mikamba yende,+ makunji ende,+ ntaku yende mikale ne masoso;+32 makunji+ adi manyunguluke lupangu, ntaku yawu mikale ne masoso,+ mpopo yawu ya ntenta,+ ne mionji yawu ya ntenta pamue ne bintu biawu bionso ne midimu yonso idi ibitangila. Neubapeshe bintu bidibu ne bua kuambula bilondeshile mêna abu.33 Eu ke mushindu wikala mêku a bana ba Melali+ ne bua kuenza mudimu wa ku ntenta wa kusambakena, ku bulombodi bua Itamâ muana wa muakuidi Alona.”+34 Nunku Mose ne Alona ne bamfumu+ ba tshisumbu bakafunda mêna a bana ba balume ba Kohata+ bilondeshile mêku abu ne bilondeshile nzubu wa batatuabu,35 bonso bavua ne bidimu kumbukila ku 30 too ne ku 50 bavua munkatshi mua bavuabu basungule bua kuenza mudimu wa ku ntenta wa kusambakena.+36 Bungi bua bantu bonso bavuabu bafunde mêna bilondeshile mêku abu buvua 2 750.+37 Aba mbantu ba mu mêku a bena Kohata bavuabu bafunde mêna, bonso bavua benza mudimu ku ntenta wa kusambakena. Mose ne Alona bakabafunda bilondeshile dîyi divua Yehowa muambile Mose.+38 Bavua bafunde mêna a bana ba balume ba Gêshona+ bilondeshile mêku abu ne bilondeshile nzubu wa batatuabu,39 bonso bavua ne bidimu kumbukila ku 30 too ne ku 50 bavua munkatshi mua bavuabu basungule bua kuenza mudimu ku ntenta wa kusambakena.40 Bungi bua bantu bonso bavuabu bafunde mêna bilondeshile mêku abu ne bilondeshile nzubu wa batatuabu buvua 2 630.+41 Edi divua difunda dia mêna a bena mu mêku a bana ba balume ba Gêshona, bonso bavua benza mudimu ku ntenta wa kusambakena. Mose ne Alona bakabafunda ku dîyi dia Yehowa.+42 Bavua bafunde mêna a bana ba balume ba Melali bilondeshile mêku abu ne bilondeshile nzubu wa batatuabu,43 bonso bavua ne bidimu kumbukila ku 30 too ne ku 50 bavua munkatshi mua bavuabu basungule bua kuenza mudimu ku ntenta wa kusambakena.+44 Bungi bua bantu bonso ba kudibu bavuabu bafunde mêna bilondeshile mêku abu buvua 3 200.+45 Edi divua difunda dia mêna a bena mu mêku a bana ba balume ba Melali, bavua Mose ne Alona bafunde bilondeshile dîyi divua Yehowa muambile Mose.+46 Mose ne Alona ne bamfumu ba mu Isalele bakafunda mêna a bena Lewi bonso aba bilondeshile mêku abu ne bilondeshile nzubu ya batatuabu;47 bavua ne bidimu kumbukila ku 30 too ne ku 50, ne bonso bavua basungula bua kuenza mudimu ne kuambula majitu adi atangila ntenta wa kusambakena.+48 Bungi bua bantu bonso bavuabu bafunde mêna buvua 8 580.+49 Bavua babafunde bilondeshile dîyi divua Yehowa muambile Mose, muntu yonso bilondeshile mudimu uvuabu bamupeshe ne bujitu buvuaye ne bua kuambula; bavua babafunde anu muvua Yehowa mutumine Mose dîyi bua kuenza.


text:
3 Pashishe Solomo wakabanga kuibaka nzubu wa Yehowa+ mu Yelushalema pa mukuna wa Moliya,+ muaba uvua Yehowa mumuenekele tatuende Davidi,+ mu muaba uvua Davidi mulongolole muaba wa tshishipuidi wa Ônana+ muena Yebuse.2 Wakatuadija kuibaka mu dituku dibidi dia ngondo muibidi, mu tshidimu tshinayi tshia bukokeshi buende.3 Tshishimikidi tshivua Solomo muenze bua kuibaka nzubu wa Nzambi mulelela tshivua ne nkubita 60 mu bule ne nkubita 20 mu butshiama,+ bilondeshile tshipiminu tshia kale.*4 Lutanda lua kumpala luvua ne nkubita 20 mu bule, bipetangana ne butshiama bua nzubu,* ne luvua ne butumbuke bua 120;* wakalamika or muimpe menemene munda mualu.+5 Wakalamika mabaya a mutshi wa jenevriye ku nzubu munene, kuluaye kumulamika or muimpe menemene,+ ne pashishe kumulengejaye ne bimfuanyi bia mabue a ngaji+ ne shene.+6 Pashishe wakalamika mabue mimpe a mushinga mukole ku nzubu;+ ne or+ uvuaye mulamike uvua or wa ku Pâwayima.7 Wakalamika or ku nzubu, ku mikamba ya muulu, ku mishiku ya mbelu, ku bimanu bia nzubu ne ku biibi biende;+ pashishe wakondola bimfuanyi bia bakeluba ku bimanu.+8 Wakenza kabidi tshibambalu* tshia Muaba Mutambe Tshijila;+ bule buatshi buvua bupetangana ne butshiama bua nzubu, nkubita 20, ne uvua ne nkubita 20 mu butshiama. Wakalamikamu or muimpe menemene uvua ne bujitu bua ntalanta* 600.+9 Bujitu bua or wa misonso buvua bua nshekele* 50; ne wakalamika or ku bibambalu bia kuulu.10 Pashishe wakasonga bimfuanyi bibidi bia bakeluba mu tshibambalu* tshia Muaba Mutambe Tshijila, kubilamikaye or.+11 Bule buonso bua mapuapua a bakeluba+ buvua bua nkubita 20; dipuapua dia mukeluba wa kumpala divua bule bua nkubita itanu ne divua dilenga ku tshimanu tshia nzubu; dipuapua diende dikuabu divua bule bua nkubita itanu ne divua dilenga dipuapua dia mukeluba mukuabu au.12 Dipuapua dia mukeluba mukuabu divua bule bua nkubita itanu ne divua dilenga ku tshimanu tshikuabu tshia nzubu; dipuapua diende dikuabu divua bule bua nkubita itanu ne divua dilenga dipuapua dia mukeluba wa kumpala.13 Mapuapua a bakeluba aba avua mabalula bule bua nkubita 20; bavua bimane kuulu, batangile munda.*14 Wakenza kabidi tshilamba tshia kukosolola natshi+ tshienza ne tshilamba tshimpe menemene ne buanda bua dikala dia ble ne miosa mikunzubile ya mikoko ne buanda bukunze, yeye kuzolapu bakeluba.+15 Pashishe wakenza makunji abidi+ kumpala kua nzubu, mikale bule bua nkubita 35, ne mutu wa dikunji uvua ku mutu kua dikunji dionso uvua ne nkubita itanu.+16 Wakenza kabidi shene, mienze bu shene ya kuela mu nshingu, yeye kuyela ku mitu ya makunji, kuenzaye kabidi bimuma bia grenade lukama, yeye kubiela ku shene ayi.17 Wakimanyika makunji au kumpala kua ntempelo, dimue ku dia balume* ne dikuabu ku dia bakaji;* wakinyika dikunji dia ku dia balume ne: Yakina,* dia ku dia bakaji ne: Boaza.*
Note
^ Pa tshibidilu nkubita uvua ne santimetre 44,5, kadi bamue bantu badi bela meji ne: padibu bakula bua “tshipiminu tshia kale,” badi bakula bua nkubita mule uvua ne santimetre 51,8. Tang. Tshis. B14.


text:
Peta masanka a difila
“MASHINYI akadi ajuka, kadi nsongalume muena Chine eu udi ushala!” Ke tshivua Alexandra mumvue pavuaye musombe mu mashinyi bindile bua kusabuka mikalu idi pankatshi pa matunga abidi kampanda a Amerike wa ku Sud. Wakatuluka bua kumona tshivua tshienzeka ne kusangana nsongalume muena Chine uvua kayi mumanye tshiena Espange bimpe utata bua kumvuija bantu batu balama mikalu ya ditunga tshilumbu tshiende. Bu mukavua Alexandra mubuele mu tshisumbu tshia Bantemu ba Yehowa mu muakulu wa tshiena Chine, wakamuambuluisha tshianana bua kukudimuna bivuaye wamba.
Kadi nsongalume wakamba ne: mbulamatadi uvua mumuanyishile bua kusomba mu ditunga, kadi bavua bamuibe mikanda yende ne makuta. Mfumu wa balami aba wakanji kubenga tshivuaye ubambila ne wakabanda Alexandra bu mupanyishi wa bantu. Ndekelu wa bionso, wakitaba tshivua nsongalume eu wamba, kadi nsongalume eu uvua ne bua kufuta tshibawu bua muvuaye kayi ne mikanda. Bu muvuaye kayi ne makuta, Alexandra wakamusombesha makuta dolare 20. Nsongalume wakapanga too ne mêyi makumbane a kumuela nawu tuasakidila, kumuambilaye ne: nenkufute makuta a bungi kupita dolare 20. Alexandra wakamuleja ne: kavua ukeba difutu to, kadi uvua ne disanka dia kumuambuluisha bualu uvua mumone ne: ke bualu buimpe buvuaye ne bua kuenza. Wakapesha nsongalume imue mikanda itu yumvuija malu a mu Bible, kumusengelelaye bua kulonga Bible ne Bantemu.
Bidi bienza disanka bua kumvua mudi bantu bapesha benyi bintu. Kakuyi mpata, nansha bantu ba mu bitendelelu bionso ne badi kabayi batendelela batu benza pabu bia muomumue. Uvuaku pebe mua kuitaba bua kudifila bua kuikala ne muoyo wa kupa mu mushindu eu anyi? Lukonko elu ludi ne mushinga bualu Yezu wakamba ne: “Disanka dia kupa ndipite dia kuangata.” (Bienzedi 20:35) Ludi kabidi ne mushiga mu malu a sianse, bualu bakebuludi mbamone ne: kufila nkuimpe buebe wewe. Tumonayi mudibi nanku.
“MUNTU UDI UFILA NE DISANKA”
Dimonamona dia malu didi dileja ne: difila ne disanka bitu misangu ya bungi biende pamue. Mupostolo Paulo wakafunda ne: “Nzambi mmunange muntu udi ufila ne disanka.” Uvua wakula bua bena Kristo bavua bafile mapa bua kuambuluisha bena Kristo nabu bavua mu lutatu lua makuta. (2 Kolinto 8:4; 9:7) Paulo kavua wamba ne: bavua bafile bualu bavua ne disanka to. Kadi bavua ne disanka bualu bavua basue kufila.
Bushuwa, bilondeshile dikebulula kampanda, kufila “kudi kusaka bitupa bia buongo bia muntu, bimupetesha disanka, ufika ku disomba bimpe ne bantu, ku dimueyemena ne ku ‘didiumvua bimpe.’” Dikebulula dikuabu diakaleja ne: “Kupesha muntu makuta kudi kupetesha baafidi disanka dia bungi kupita padibu baatula bua malu abu nkayabu.”
Ukadiku mudiumvue ne: bua nsombelu uudi nende kuena ne tshiudi mua kuenza anyi? Bulelela budi ne: muntu yonso udi mua kupeta disanka dia kuikala “muntu udi ufila ne disanka.” Padi muntu ufila ne meji mimpe, bungi bua makuta kabuena ne bualu to. Ntemu wa Yehowa kampanda wakatumina mupatudi wa tshibejibeji etshi mukenji ne dipa diende dia budisuile, wamba ne: “Bidimu bionso ebi ndi mupete anu mushindu wa kufila makuta makese amvua nawu ku Nzubu wa Bukalenge.” Kadi udi utunguka wamba ne: “Yehowa Nzambi mmupingajile bia bungi kupita bimvua mufile. Tuasakidila bua muuvua muenze bua mfile dipa edi, mbinkoleshe bikole.”
Bushuwa kufila kakuena kumvuija anu kufila makuta to. Kudi mishindu mikuabu ya bungi ya kufila.
KUFILA NKUIMPE BUA MAKANDA EBE A MUBIDI
Bible udi wamba ne: ‘Muena luse udi wenzela muoyo wende bimpe, kadi muena tshikisu udi ukengesha mubidi wende.’ (Nsumuinu 11:17) Bantu bimpe batu ne muoyo wa kupa, batu bitaba bua kufila ku budisuile, tuambe ne: dîba diabu, makanda abu, ntema yabu ne bikuabu. Kuenza nunku kudi kubapetesha masanka mu mishindu mishilashilangane, kudi kubambuluisha kabidi bua kuikala ne makanda a mubidi mimpe.
Makebulula adibu benze adi aleja ne: bantu badi badifila bua kuambuluisha bakuabu, mubidi wabu kawutu usamakanangana to, ne batu ne tunyinganyinga tukese. Kadi batu nangananga ne makanda a mubidi mimpe. Bantu batu ne muoyo wa kupa batu bakaja makanda a mubidi a bamue bantu batu ne masama a munanunanu bu mudi disama dibi dia mu buongo ditu dienda ditekesha mubidi (sclérose en plaques) ne dia Sida. Adi aleja kabidi ne: bantu batu bambuluisha bakuabu bua kulekela kunua maluvu batu ne tunyinganyinga tukese ne badi mua kuakaja bikadilu biabu bua kabaanu kabidi.
Bua bualu abu, bakaleja ne: “Kumvuilangana luse, kuenzelangana malu tshianana ne kuikala ne bulenga kakutu kuenza bua muntu atambe kudiumvua bibi mu meji ende to.” Padi muntu ufila, udi ne tunyinganyinga tukese ne udi ne luendu luimpe lua mashi. Bua bantu bavua bafuishe muena dibaka nabu, tunyinganyinga tuabu tuakajika diakamue pakalombabu diambuluisha kudi bantu bakuabu.
Katuena mua kuelesha mpata to. Kufila kudi kuenza bua udiumvue bimpe.
KUFILA KUDI KUSAKA BAKUABU BUA KUFILA
Yezu wakambila bayidi bende ne: “Ikalayi nupesha bantu bintu, nebanupeshe penu. Nebanuelele mu tshibombi tshienu bintu bipima ne tshipiminu tshimpe, tshishindika, tshinyukula, tshiuwuja tente biyila ne panshi. Bualu nebanupimine ne tshipiminu tshinudi nupimina natshi bakuabu.” (Luka 6:38) Paudi upa, bantu bakuabu nebakuleje pamuapa dianyisha bua muoyo webe wa kupa, ne nebakuidikije. Nunku kupa kudi kukolesha bulunda ne dieleshangana diboko.
Bakebuludi badi balonge malu adi atangila Malanda adi pankatshi pa bantu mbamone ne: “bantu batu misangu yonso ne muoyo wa kupa batu bakankamija bakuabu bua kuenza bia muomumue.” Bushuwa, “kubala patupu malu a dikema a mudi bantu balengejangana bulenga kudi kuenza bua bakuabu bikale ne muoyo wa kupa.” Bilondeshile dikebulula kampanda, “muntu yonso udi usomba ne bakuabu udi mua kuikala ne buenzeji kudi bantu ba bungi anyi nkama ya bungi batuye kayi mumanye anyi mutuilangane nabu.” Mmumue ne: tshienzedi tshimue tshia dipeshangana bintu tshidi mua kutuadija kusaka muntu ne muntu, bienza bua bantu bonso batuadije kuenza bia muomumue. Kuenaku musue kusomba muaba udi bantu ba nunku anyi? Eyowa, bantu ba bungi bobu bapangana bintu, nekuikale masanka a bungi.
Kudi bualu bua mu Floride, mu Amerike budi buleja ne: kupa kudi kupetesha masanka. Kasumbu kampanda ka Bantemu ba Yehowa kakadifila bua kuenza mudimu wa kuambuluishangana pavua tshipepele tshikole tshinyange nzubu ya bantu. Pavuabu bindile bintu bia kulongolola nabi nzubu uvuabu baluile, bakamona ne: tshimanu tshia lupangu lua bena mutumba tshivua tshinyanguke, kubalombabu bua kubalongoluelatshi. Muena mutumba au wakafundila biro binene bia Bantemu ba Yehowa matuku makese pashishe ne: “Ndi ne dianyisha kadiyi ndekelu bua mundi mumone bantu aba bikale bantu bimpe bantu tshiyi muanji kumona.” Dianyisha divuaye nadi diakamusaka bua kufila ne muoyo mujima dipa bua benze nadi mudimu wa tshivuaye ubikila ne: mudimu wa pa buawu wa Bantemu.
IDIKIJA BILEJILU BINENE BIA DIFILA
Bualu bua dikema budibu bapete kudi bena sianse budi ne: “Kudi dijinga dikole dia kuambuluisha bantu bakuabu.” Dilonga kampanda didi diamba ne: “bana batu bapeshangana bintu nansha kumpala kua bobu kumanya kuakula.” Bua tshinyi? Bible udi wandamuna padiye wamba ne: bantu bavua bafukibue ‘mu tshimfuanyi tshia Nzambi,’ mmumue ne: bikale ne ngikadilu minene ya buena ya Nzambi.—Genese 1:27.
Mu ngikadilu mimpe ya Mufuki wetu Yehowa Nzambi mudi ngikadilu wa muoyo wa kupa. Mmutupeshe muoyo ne bintu bionso bitudi nabi dijinga bua tuikale ne disanka. (Bienzedi 14:17; 17:26-28) Tudi mua kumanya bimpe Tatu wetu wa mu diulu ne malu adiye mutulongoluele patudi tulonga Bible, Dîyi diende. Mukanda au udi kabidi uleja ne: Nzambi wakafila Muanende bua tupete nsombelu wa disanka kumpala eku. * (1 Yone 4:9, 10) Bu mudi Yehowa Nzambi muikale muena muoyo wa kupa ne mukufuke mu tshimfuanyi tshiende, katuena ne bua kukema bua mudi kufila, mu didikija Nzambi kuikale kuimpe buebe wewe ne kuenza bua akuanyishe to.—Ebelu 13:16.
Udi muvuluke tshilejilu tshia Alexandra utudi batele ku ntuadijilu anyi? Tshilumbu tshiende tshiakapita bishi? Nansha muvua muntu uvuabu nende mu mashinyi mumuambe ne: mmunyange makuta ende, nsongalume uvuaye muambuluishe wakaya kukuatshila balunda bende mu tshimenga kampanda muvua mashinyi mimanyine, ne bobu kupingajilabu diakamue Alexandra dolare yende 20. Bualu bukuabu, nsongalume wakalonda anu tshivua Alexandra mumulombe, kutuadijaye kulonga Bible. Wakasanka bikole pakaluaye kutuilangana nende kabidi ngondo isatu pashishe mu mpungilu wa Bantemu ba Yehowa uvua wenzeka mu muakulu wa tshiena Chine mu Pérou. Bua kuleja dianyisha diende bua bionso bivua Alexandra mumuenzele, nsongalume wakamubikidisha yeye ne bantu bakuabu bavuabu balue nabu mu mpungilu mu restoran wende.
Kufila ne kuambuluisha bantu kudi kupetesha disanka dia bungi. Kudi mene kupetesha masanka a bungi paudi wambuluisha bakuabu bua kumanyabu bimpe kudi mapa onso mimpe afumina, mmumue ne: kudi Yehowa Nzambi! (Yakobo 1:17) Udiku mupete masanka a difila anyi?
^ tshik. 21 Bua kumanya malu makuabu, bala mukanda wa Bible utu ulongesha tshinyi menemene? mupatula kudi Bantemu ba Yehowa, udi mua kuwupeta mu site wetu wa Enternete wa www.jw.org. Buela mu MIKANDA & BROSHIRE.


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
-
Badi bakeba mibelu badi ne meji (10)
-
Bualu butekemena budibu baladikije budi busamisha muoyo (12)
-
Mutumibue wa lulamatu udi ulua ne luondapu (17)
-
Kuenda ne bena meji kudi kuvuija muntu muena meji (20)
-
Dinyoka didi dileja dinanga (24)
13 Muana wa meji udi witaba mubelu wa tatuende,+Kadi musekianganyi kena uteleja dikanyina.+
2 Muntu neadie tshintu tshimpe ku mamuma a mêyi ende,+Kadi dijinga mene dia batungidianganyi ndia tshikisu.
3 Muntu udi ulama mukana muende udi ukuba muoyo wende,+Kadi muntu udi ubulula mishiku yende bikole neafike ku kabutu.+
4 Muena lulengu udi ne bidiye usamishila muoyo, kadi yeye kena ne tshintu,+Kadi muntu udi wenza mudimu ne muoyo mujima neukute bikole.+
5 Muntu muakane udi ukina mashimi,+Kadi bienzedi bia bantu babi bidi bifuishangana bundu ne bipuekeshangana milongo.
6 Buakane budi bukuba muntu udi njila wende kayi ne bualu bubi,+Kadi malu mabi adi apuekesha muenji wa mpekatu.
7 Kudi muntu udi udileja bu udi mubanji, kadi kayi ne tshintu;+Kudi mukuabu udi udileja bu udi mupele, kadi muikale ne biuma bia bungi.
8 Bubanji ntshintu tshia kupikula natshi muoyo wa muntu,+Kadi bapele, kabatu nansha babafunyina to.+
9 Butoke bua bantu bakane budi butokesha bikole,+Kadi nebajime muendu wa bantu babi.+
10 Kudibandisha kudi kufikisha anu ku dikokangana,+Kadi meji nga badi bakeba mibelu.+
11 Biuma bipeta lukasa nebikepele,+Kadi biuma bia muntu udi ubisangisha ku kakese ku kakese nebivule.
12 Bualu butekemena budibu baladikije budi busamisha muoyo,+Kadi dijinga didibu bakumbaje didi mutshi wa muoyo.+
13 Muntu yonso udi upetula dilongesha neapete dinyoka,+Kadi muntu udi unemeka mukenji neapete difutu.+
14 Dilongesha dia muena meji didi mpokolo wa muoyo+Bua kuepula muntu ku mateyi a lufu.
15 Lungenyi lutue bikole ludi lupetesha dianyishibua,Kadi njila wa batungidianganyi ngua lutatu.
16 Muntu mudimuke udi wenza malu ne dimanya,+Kadi mutshimbakane yeye udi uleja butshimbakane buende patoke.+
17 Mutuadi mubi wa mukenji udi ukuluka mu lutatu,+Kadi mutumibue wa lulamatu udi ulua ne luondapu.+
18 Muntu yonso udi ulengulula dinyoka neafike ku bupele ne bundu,Kadi muntu udi witaba mubelu neatumbishibue.+
19 Dijinga padibu badikumbaja didi disankisha muntu,+Kadi bantu batatakane badi bakina bua kumbuka ku malu mabi.+
20 Muntu udi wenda ne bena meji nealue muena meji,+Kadi muntu udi ubuelakana ne bantu batatakane neakenge.+
21 Dikenga didi dilondakaja benji ba mpekatu,+Kadi lupetu ludi lufuta bantu bakane.+
22 Muntu muimpe udi ushila bikulu bende bumpianyi,Kadi biuma bia muenji wa mpekatu nebabilamine muntu muakane.+
23 Budimi bua bapele budibu badime budi bupatula biakudia bia bungi,Kadi badi mua kubukomba kudi dikosa dibi dia bilumbu.
24 Muntu yonso udi ukanda lukodi luende mmukine muanende,+Kadi muntu udi mumunange udi umunyoka ne muoyo mujima.+
25 Muntu muakane udi udia umana nzala yende,+Kadi tshifu tshia bantu babi tshidi munda mutupu.+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Nsumuinu 13
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg